RIALACHÁN CUR CHUN FEIDHME (AE) 2022/72 ÓN gCOIMISIÚN

an 18 Eanáir 2022

lena bhforchuirtear dleachtanna frithchúitimh cinntitheacha ar allmhairí cáblaí snáthoptaice de thionscnamh Dhaon-Phoblacht na Síne agus lena leasaítear Rialachán Cur Chun Feidhme (AE) 2021/2011 lena bhforchuirtear dleacht frithdhumpála chinntitheach ar allmhairí cáblaí snáthoptaice de thionscnamh Dhaon-Phoblacht na Síne

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1037 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí ar tugadh fóirdheontas ina leith, ar allmhairí iad ó thíortha nach baill den Aontas Eorpach iad (1) (‘an bun-Rialachán’), agus go háirithe Airteagail 15 agus 24(1) de,

De bharr an mhéid seo a leanas:

1. NÓS IMEACHTA

1.1. Tionscnamh

(1) An 21 Nollaig 2020, thionscain an Coimisiún Eorpach (‘an Coimisiún’) imeachtaí frith-fhóirdheontais i ndáil le hallmhairí cáblaí snáthoptaice de thionscnamh Dhaon-Phoblacht na Síne (‘an tSín’ nó ‘an tír lena mbaineann’) ar bhonn Airteagal 10 den bhun-Rialachán. D’fhoilsigh sé Fógra Tionscnaimh in Iris Oifigiúil an Aontais Eorpaigh (‘an Fógra Tionscnaimh’) (2).

(2) Thionscain an Coimisiún an t-imscrúdú tar éis do Europacable (‘an gearánach’) gearán a chur isteach thar ceann tháirgeoirí an Aontais. Is ag an ngearánach a bhí breis agus 25 % de tháirgeacht cáblaí snáthoptaice iomlán an Aontais. Sa ghearán bhí fianaise ar fhóirdheonú agus díobháil ábhartha dá dheasca sin, rud a bhí leordhóthanach chun údar a thabhairt le tionscnamh an imscrúdaithe.

(3) Sular tionscnaíodh an t-imscrúdú frith-fhóirdheontais, thug an Coimisiún fógra do Rialtas na Síne (3) á rá go raibh gearán cuí-dhoiciméadaithe faighte aige, agus d’iarr sé ar Rialtas na Síne comhairliúcháin a dhéanamh leis i gcomhréir le hAirteagal 10(7) den bhun-Rialachán. Cuireadh comhairliúcháin ar siúl an 16 Nollaig 2020 le Rialtas na Síne. Mar sin féin, ní rabhthas in ann teacht ar réiteach comhaontaithe ar bhonn frithpháirteach.

(4) An 24 Meán Fómhair 2020, thionscain an Coimisiún Eorpach imscrúdú frithdhumpála ar leithligh i ndáil leis an táirge céanna de thionscnamh Dhaon-Phoblacht na Síne (4) (‘an t-imscrúdú frithdhumpála ar leithligh’). Tá na hanailísí ar dhíobháil, cúisíocht agus leas an Aontais a dhéantar san imscrúdú frith-fhóirdheontais seo agus san imscrúdú frithdhumpála ar leithligh comhionann mutatis mutandis, ós rud é go bhfuil an sainmhíniú ar thionscal an Aontais, na táirgeoirí sampláilte de chuid an Aontais, an tréimhse a mheastar agus tréimhse an imscrúdaithe mar an gcéanna sa dá imscrúdú.

1.2. Barúlacha maidir le tionscnamh

(5) Fuair an Coimisiún barúlacha maidir leis an tionscnamh ó Rialtas na Síne, ó Chomhlachas Tráchtála na Síne um Allmhairiú agus Onnmhairiú Innealra agus Táirgí Leictreonacha (‘CCCME’), ó allmhaireoir amháin (Connect Com) agus ón ngearánach.

(6) Mhaígh Rialtas na Síne nár cheart an t-imscrúdú a thionscnamh toisc nár chomhlíon an gearánach ceanglais fhianaiseacha Airteagail 11(2) agus 11(3) de Chomhaontú EDT maidir le Fóirdheontais agus Bearta Frithchúitimh (‘Comhaontú maidir le Fóirdheontais agus Bearta Frithchúitimh’) agus Airteagal 10(2) den bhun-Rialachán. De réir Rialtas na Síne, ní raibh fianaise leordhóthanach ann gurbh ann d’fhóirdheontais in-fhrithchúitithe, díobháil agus nasc cúisíoch idir na hallmhairí ar tugadh fóirdheontais ina leith agus an díobháil. Mar fhreagairt ar an maíomh sin ó Rialtas na Síne, d’áitigh an gearánach go raibh faisnéis sa ghearán a bhí ar fáil go réasúnach dó agus go ndearnadh foráil sa ghearán maidir le fianaise leordhóthanach lenar léiríodh go raibh fóirdheonú, díobháil agus nasc cúisíoch idir an dá cheann i gceist. D’athdhearbhaigh Rialtas na Síne nach raibh fianaise leordhóthanach sa ghearán chun an caighdeán fianaiseach a chomhlíonadh agus gan beann ar an bhfaisnéis a d’fhéadfadh a bheith ar fáil go réasúnach don ghearánach, is gá fianaise leordhóthanach a bheith ann i gcónaí maidir le fóirdheontas, díobháil ábhartha agus nasc cúisíoch a bheith ann agus maidir le cineál an mhéid sin.

(7) Dhiúltaigh an Coimisiún maíomh Rialtas na Síne. Go deimhin, ba é a bhí san fhianaise a cuireadh isteach sa ghearán an fhaisnéis a bhí ar fáil go réasúnach don ghearánach ag an gcéim sin. Mar a léirítear sa mheabhrán i ndáil le leordhóthanacht fianaise, meabhrán ina bhfuil measúnú an Choimisiúin ar an bhfianaise uile atá ar fáil don Choimisiún maidir leis an tSín, agus ar an mbonn a thionscain an Coimisiún an t-imscrúdú, bhí fianaise leordhóthanach ann ag céim an tionscnaimh go raibh na fóirdheontais líomhnaithe in-fhrithchúitithe i dtéarmaí iad a bheith ann, a méid agus a gcineáil. Bhí fianaise leordhóthanach sa ghearán freisin maidir le díobháil a bheith ann do thionscal an Aontais, arbh iad na hallmhairí ar tugadh fóirdheontais ina leith ba chúis léi.

(8) Tar éis an nochta deiridh, d’áitigh Rialtas na Síne nach bhféadfadh an Coimisiún na fíorais a bhí ar fáil a úsáid chun an easpa fianaise a bhí á soláthar sa ghearán a réiteach. Thug an Coimisiún dá aire nár thuig Rialtas na Síne an méid a rinne an Coimisiún ag an gcéim thionscnaimh. Mar a leagtar amach in aithris (7), bhí fianaise leordhóthanach sa ghearán de bhun Airteagal 10(2) den bhun-Rialachán chun údar a thabhairt le himscrúdú a thionscnamh. Go loighciúil, ní fhéadfadh an fhaisnéis uile ba ghá a iarradh ar Rialtas na Síne a bheith san áireamh sa ghearán, ós rud é go raibh an méid sin mar chuid den mheasúnú mionsonraithe a rinne an Coimisiún le linn an imscrúdaithe. Thairis sin, rinne an Coimisiún scrúdú ar an ngearán i bhfianaise na faisnéise uile a bhí ar fáil don Choimisiún a mhéid a bhaineann leis an tabhairt fóirdheontais líomhnaithe, lena n-áirítear a chleachtas roimhe seo. Ní chiallaíonn sin go gcuireann an Coimisiún fíorais atá ar fáil i bhfeidhm ach is amhlaidh a úsáideann an Coimisiún an fhaisnéis uile atá ar fáil chun na líomhaintí a rinneadh sa ghearán a dheimhniú. Dá bhrí sin, diúltaíodh don mhaíomh.

(9) Le linn na gcomhairliúchán réamhthionscnaimh agus ina aighneacht tar éis an tionscnaimh, líomhain Rialtas na Síne ar bhealach níos sonraí gur úsáid an gearánach dlíthe na Síne go roghnaitheach agus gur bhain sé míbhrí as an gceangal atá acu i leith an tionscadail cáblaí snáthoptaice agus shonraigh sé nach bhfuil doiciméid bheartais, amhail Catalóg Táirgí Ardteicneolaíochta na Síne, Straitéis Leathanbhanda na Síne, an 13ú Plean Cúig Bliana, nó Made in China 2025, ach ina dtreoirdhoiciméid agus nach bhfuil siad ceangailteach. Rinne Comhlachas Tráchtála na Síne um Allmhairiú agus Onnmhairiú Innealra agus Táirgí Leictreonacha (‘CCCME’) athrá ar an maíomh sin. Shonraigh Rialtas na Síne freisin nach dtagraítear go sonrach do cháblaí snáthoptaice leis an doiciméad ‘Made in China 2025’. D’áitigh an gearánach gur shuigh an Coimisiún cheana in imscrúduithe roimhe sin gur de chineál ceangailteach iad Pleananna Cúig Bliana na Síne.

(10) Thug an Coimisiún dá aire nach ndíospóideann Rialtas na Síne gurb ann do na pleananna, do na cláir nó do na moltaí sin ach a mhéid atá siad ceangailteach le haghaidh an tionscadail cáblaí snáthoptaice. Thairis sin, thug an Coimisiún chun suntais gur sholáthair an gearánach fianaise lena léirítear go luaitear ‘snáthoptaic’ i roinnt doiciméid rialtais, cé go luaitear ‘líonra snáthoptaice’ sa Straitéis Made in China 2025. Mhainnigh Rialtas na Síne aon fhianaise a thabhairt lena léirítear nach mbeadh na ráitis sin infheidhme maidir leis an táirge lena mbaineann.

(11) Shonraigh Rialtas na Síne freisin nach féidir cuideachtaí faoi úinéireacht stáit, bainc faoi úinéireacht stáit ná China Export & Credit Insurance Corporation (‘Sinosure’) a bheith cáilithe mar chomhlachtaí poiblí agus gur bhraith an gearánach gan bonn údair ar thorthaí roimhe sin ón gCoimisiún le haghaidh tionscadail a bhí iomlán neamhghaolmhar. Rinne CCCME athrá ar an maíomh nach féidir bainc faoi úinéireacht stáit a bheith cáilithe mar chomhlachtaí poiblí. D’áitigh an gearánach gur aithin an Coimisiún bainc faoi úinéireacht stáit agus Sinosure mar chomhlachtaí poiblí in imscrúduithe roimhe sin. Mhaígh Rialtas na Síne nach bhféadfadh torthaí roimhe sin ón gCoimisiún le haghaidh tionscail neamhghaolmhara a bheith mar fhianaise leordhóthanach sa ghearán gur ghníomhaigh bainc faoi úinéireacht stáit agus Sinosure mar chomhlachtaí poiblí san imscrúdú reatha.

(12) Thug an Coimisiún dá aire go bhfuil an maíomh sin ó Rialtas na Síne ceangailte leis an maíomh a rinneadh thuas cheana, agus gur luadh sa ghearán i measc nithe eile Dlí na mBanc sa tSín, rud nach ndíospóideann Rialtas na Síne a bheith faoi chuimsiú reachtaíocht na Síne. Chuir an Coimisiún i dtábhacht freisin gur thángthas ar chonclúid éagsúil ar an ábhar sin in imscrúduithe frith-fhóirdheontais de chuid an Aontais a rinneadh le déanaí (5). Cé gur cumhdaíodh tionscail nach mbaineann leis an tionscal cáblaí snáthoptaice leis na himscrúduithe sin, ní chaitear cáilíocht na n-institiúidí thuas mar chomhlachtaí poiblí i leataobh. Thairis sin, maidir le fianaise ar úinéireacht rialtais féadfar a mheas gur fianaise í ‘lena gcruthaítear de ghnáth nó lena léirítear’ gur comhlacht poiblí é eintiteas atá in ann ranníocaíocht airgeadais a thabhairt’ (6).

(13) Tar éis an tionscnaimh, d’áitigh Rialtas na Síne thairis sin nár shuigh an gearánach na coinníollacha chun tagarmharc as an tír a chur i bhfeidhm maidir le hiasachtaí agus cearta úsáide talún. Shuigh an Coimisiún, áfach, go dtacaítear leis na líomhaintí atá sa ghearán le himscrúduithe frith-fhóirdheontais de chuid an Aontais a rinneadh le déanaí arbh é an chonclúid ar ar thángthas maidir leis na hábhair sin gur gá tagarmharcanna seachtracha a choigeartú do na coinníollacha atá i réim sa tSín (7).

(14) Thairis sin, maidir le scéimeanna fóirdheontais éagsúla a líomhain an gearánach mhaígh Rialtas na Síne nach bhféadfaí a mheas gur fóirdheontas iad toisc nach ndearnadh foráil sa ghearán maidir le fianaise mhionsonraithe maidir leis na fóirdheontais sin a bheith ann, a méid agus a gcineál, ná maidir leis an gcaidreamh díreach idir an fóirdheontas agus an táirge lena mbaineann.

(15) D’áitigh an gearánach gur soláthraíodh sa ghearán samplaí d’aistrithe díreach sonracha de chistí agus gur tagraíodh go sonrach do thuarascálacha bliantúla táirgeoirí onnmhairiúcháin éagsúla cáblaí snáthoptaice de chuid na Síne a léirigh go soiléir aistrithe díreacha cistí a fuarthas i bhfoirm deontas. Ina theannta sin, sholáthair an gearánach doiciméad a d’fhoilsigh ceann de na táirgeoirí onnmhairiúcháin lena sainaithnítear an tacaíocht airgeadais a fuair sé ó Rialtas na Síne.

(16) Mhaígh Rialtas na Síne thairis sin, i ndáil le fóirdheontais éagsúla, gur mhainnigh an gearánach fianaise a sholáthar ar shochar agus sainiúlacht. Tá an Coimisiún den tuairim gur sholáthair an gearánach fianaise leordhóthanach ar shochar agus sainiúlacht faoi mar a bhí ar fáil go réasúnach dó. In aon chás, rinne an Coimisiún scrúdú ar an bhfianaise sa ghearán agus sholáthair sé a mheasúnú féin ar na heilimintí ábhartha uile sa mheabhrán leordhóthanachta fianaise, rud a cuireadh ar an gcomhad oscailte i gcéim an tionscnaimh. D’athdhearbhaigh Rialtas na Síne a bharúlacha tar éis an tionscnaimh, ach níor sholáthair sé aon fhianaise bhreise air sin.

(17) Dá bhrí sin, tháinig an Coimisiún ar an gconclúid gur soláthraíodh fianaise leordhóthanach sa ghearán a thaispeáin gurbh ann don fhóirdheonú líomhnaithe ó Rialtas na Síne.

(18) Tar éis an tionscnaimh, d’áitigh Rialtas na Síne agus CCCME gur chuir an gearánach i leataobh go mícheart gurbh amhlaidh a deonaíodh fóirdheontais don tionscal cáblaí snáthoptaice san Aontas, fóirdheontais a bhí an-chosúil leo sin sa tSín agus nár cheart don Choimisiún caighdeáin dhúbailte a chur i bhfeidhm. Mhaígh an gearánach go bhfuil na líomhaintí sín neamhábhartha san imscrúdú atá idir lámha. D’easaontaigh Rialtas na Síne leis sin agus mhaígh sé gurb amhlaidh, trí fhóirdheontais líomhnaithe sa tSín a imscrúdú, a shaobhann an Coimisiún an margadh chun dochar d’iomaitheoirí nach iomaitheoirí de chuid an Aontais iad. Thiocfadh bearta cosantacha as an gcur chuige sin, rud a chuirfeadh bac ar deireadh ar an trádáil idirnáisiúnta agus ar an bhforbairt.

(19) Ní raibh aon tionchar ag an maíomh sin maidir le fóirdheontais san Aontas ar mheasúnú an Choimisiúin a bhí mar bhun le tionscnamh an cháis sin, ós rud é nach dtagann siad faoi réim na dtosca a mheastar chun na críche sin.

(20) Ar deireadh, ina bharúlacha tar éis an tionscnaimh, mhaígh Rialtas na Síne nár soláthraíodh aon fhaisnéis díolachán iarbhír sa ríomh sladghearrtha/gearrdhíola agus nár soláthraíodh achoimre fhóinteach ar fhaisnéis íogair sna freagraí ceistneora ó tháirgeoirí sampláilte de chuid an Aontais. Dhearbhaigh Rialtas na Síne gur chuir an méid sin cosc air na maímh dhíobhála a rinne an gearánach a fhrisnéis i gceart, agus gur chosúil gur tháinig na freagraí ceistneora sin salach ar an ngearán i ndáil leis an díobháil líomhnaithe.

(21) Mheas an Coimisiún, maidir leis an leagan a bhí ar oscailt lena iniúchadh ag páirtithe leasmhara an ghearáin agus leis na freagraí ceistneora, mheas sé go raibh an fhaisnéis fhíor-riachtanach uile iontu agus gur dheonaigh achoimrí neamhrúnda ar shonraí cóireáil rúnda chun go bhfeidhmeoidh páirtithe leasmhara a gcearta cosanta ar feadh na n-imeachtaí. Tugtar chun cuimhne go ndéantar foráil le hAirteagal 29 den bhun-Rialachán maidir le faisnéis rúnda a chosaint i gcúinsí ina mbeadh buntáiste suntasach iomaíochta ann d’iomaitheoir dá nochtfaí an fhaisnéis sin nó ina ndéanfadh an nochtadh dochar suntasach do dhuine a sholáthraíonn an fhaisnéis nó do dhuine óna bhfuair an duine sin an fhaisnéis. Diúltaíodh, dá bhrí sin, do mhaímh Rialtas na Síne i ndáil leis sin.

(22) Maidir leis na ceanglais shubstainteacha maidir le tionscnamh an imscrúdaithe, d’áitigh Rialtas na Síne agus CCCME gur mhainnigh an gearánach aon sonra inchomparáide a sholáthar ar phraghsanna díola agus brabúsacht. Mhaígh Rialtas na Síne agus CCCME freisin nach raibh údar leis an spriocbhrabús a léirigh na gearánaigh agus go bhféadfadh sé go raibh eilimintí eile mar chúis leis an díobháil a d’fhulaing na gearánaigh lena n-áirítear róstocáil ag táirgeoir amháin de chuid an Aontais.

(23) Thacaigh Connect Com le hargóintí Rialtas na Síne i gcéim an tionscnaimh. Go háirithe, mhaígh Connect Com go bhféadfadh sé go dtiocfadh leigheas dúbailte as imscrúdú frithdhumpála agus as imscrúdú frith-fhóirdheontais comhuaineach le haghaidh an tionscail de chuid an Aontais agus go bhféadfadh sé go leanfadh mí-úsáid beart frithchúitimh as sin. D’áitigh Connect Com, maidir leis na líomhaintí sa ghearán maidir le fóirdheontas a bheith ann, díobháil agus nasc cúisíoch a bheith ann idir an fóirdheontas agus díobháil, níor tacaíodh leo le fianaise leordhóthanach. Maidir leis an easpa fianaise ar nasc cúisíoch, mhaígh Connect Com go raibh roinnt cúiseanna malartacha le laghdú sa sciar den mhargadh a bhí ag an tionscal de chuid an Aontais amhail an méadú ar allmhairí ó thríú tíortha eile le linn na tréimhse a breithníodh agus gurbh ann do ró-acmhainneacht san Aontas. Ina theannta sin, mhaígh Connect Com nach raibh sa ghearán ach cóip de ghearán an imscrúdaithe frithdhumpála agus gur cheart don ghearánach idirdhealú a dhéanamh idir an díobháil líomhnaithe de dheasca dumpála agus an díobháil líomhnaithe de dheasca fóirdheontais.

(24) Thairis sin, mhaígh Rialtas na Síne agus CCCME nach raibh aon díobháil léirithe sa ghearán, toisc gur tháinig méadú ar tháirgeacht an Aontais agus nach bhfuil an laghdú beag ar an acmhainneacht táirgeachta a eascraíonn as neamhábaltacht thionscal an Aontais tomhaltas atá nuafhorbartha uile a sholáthar san Eoraip ina tháscaire ann féin ar dhíobháil ábhartha. Tháinig méadú ar mhéideanna díolachán freisin, agus choinnigh tionscal an Aontais sciar beagnach 80 % den mhargadh agus bhí an treocht bhrabúsachta doiléir agus níor taispeánadh an díobháil inti. I ndáil leis sin, chuir an gearánach i dtíolaic go ndeachaigh an méadú ar thomhaltas an Aontais chun tairbhe d’allmhairí de chuid na Síne, nach raibh aon ábharthacht leis an sciar den mhargadh a bhí fágtha maidir leis an measúnú ar an díobháil agus go dtiocfadh éifeachtaí na dtairiscintí a ghnóthaigh táirgeoirí de chuid na Síne chun cinn tar éis aga moille áirithe. D’fhreagair CCCME gur léiríodh sna sonraí maidir le tomhaltas, táirgeacht agus acmhainneacht táirgeachta go raibh tionscal an Aontais in ann an chuid is mó den mhéadú ar thomhaltas an Aontais a sholáthar, agus a ghnó á leathnú ag an am céanna.

(25) Ina theannta sin, mhaígh Rialtas na Síne agus CCCME nach raibh aon fhianaise sa ghearán ar nasc cúisíoch idir allmhairí ar tugadh fóirdheontas ina leith agus díobháil. Ar an gcéad dul síos, d’áitigh Rialtas na Síne agus CCCME nach raibh aon chomhghaol ann idir allmhairí ón tSín agus forbairt thionscal an Aontais. Mar shampla, chuir siad i dtíolaic go raibh an méadú is mó ar bhrabúsacht i dtionscal an Aontais le linn na tréimhse ina raibh an méadú is mó ar an méid allmhairí ón tSín in 2017-2018. Ar an dara dul síos, tháinig méadú ar allmhairí tríú tíortha idir 2018 agus 2019, murab ionann agus allmhairí ón tSín, agus dá bhrí sin ní rabhthas in ann a n-éifeacht a chur i leith na Síne, agus má bhí díobháil ann, b’fhéindíobháil í de dheasca fhreagairt mhall thionscal an Aontais ar ghluaiseachtaí an mhargaidh.

(26) Thug an gearánach freagra ar an maíomh sin, á rá go rabhthas in ann nasc cúisíoch a shuí, ós rud é gur tharla an díobháil agus an méadú ar allmhairí ón tSín an tráth céanna agus nach bhféadfaí a mheas gur chúis díobhála iad allmhairí tríú tíortha toisc go raibh siad de minimis nó nár léiríodh aon fhianaise ar phraghsáil dhíobhálach iontu.

(27) D’fhreagair CCCME, ag meabhrú go raibh an méadú is mó ar bhrabúsacht i dtionscal an Aontais le linn an mhéadaithe is láidre ar an méid allmhairí ón tSín in 2017-2018 agus nach raibh aon chomhghaol idir an méadú ar allmhairí ón tSín agus méideanna díola laghdaitheacha thionscal an Aontais. Ina ionad sin, maidir le hallmhairí tríú tíortha, thug CCCME le fios gur tháinig méadú ar líon iomlán allmhairí tríú tíortha agus gur tháinig laghdú ar allmhairí ón tSín idir 2018 agus 2019. Ar deireadh, thug CCCME faoi deara nár chuir an gearánach in aghaidh na n-argóintí gur léirigh beagnach gach táscaire díobhála sa ghearán treochtaí dearfacha agus gurbh é an tAontas ba chúis leis an díobháil é féin ag leibhéal áirithe ar a laghad. Thairis sin, mhaígh CCCME gur cheart éifeachtaí phaindéim COVID-19 agus líomhaintí maidir le láithreacht cairtéil cáblaí cumhachta a chur san áireamh freisin agus meastóireacht á déanamh ar thionchar allmhairí ar tugadh fóirdheontas ina leith ar staid thionscal an Aontais. Thairis sin, shonraigh Rialtas na Síne agus CCCME nach raibh na sonraí allmhairiúcháin a chuir an gearánach i láthair iontaofa toisc go raibh siad as dáta agus bunaithe ar thoimhdí ó thaobh mheáchan an táirge lena mbaineann agus a chion i gcód AC 8544 70 00. Ina theannta sin, de réir Rialtas na Síne agus CCCME, bhí na ríomhanna sladghearrtha sa ghearán lochtach ós rud é nach raibh tagairt iontu ach d’aon onnmhaireoir amháin in aon tairiscint shonrach.

(28) Thagair an gearánach ina fhreagra san imscrúdú frithdhumpála comhuaineach gur cheart tréimhse níos faide a áireamh chun an méadú ar líon na n-allmhairí a mheas, rud nár chuir CCCME ina aghaidh agus a deimhníodh le sonraí tríú páirtí ó fhaisnéis mhargaidh (CRU), agus nach raibh na ríomhanna lochtacha mar nach raibh de cheangal ar an ngearánach ach faisnéis a bhí ar fáil go réasúnach a sholáthar, lenar áiríodh faisnéis ó roinnt táirgeoirí san Aontas agus sa tSín.

(29) D’fhreagair CCCME go raibh sé de dhualgas ar an ngearánach bunús a thabhairt lena mhaímh agus cruthúnas a chur ar fáil maidir le sonraí allmhairiúcháin agus gur tagairt do snáithíní optúla seachas do cháblaí snáthoptaice a bhí i sonraí faisnéise margaidh (CRU). A mhéid a bhaineann le ríomhanna sladghearrtha agus gearrdhíola, d’athdhearbhaigh CCCME nár chomhlíon siad an caighdeán chun bheith ina bhfianaise leordhóthanach agus nach ndearna an gearánach tagairt ach do phraghsanna táirgeora amháin de chuid na Síne ina ríomhanna suntasacha (e.g., praghas onnmhairiúcháin i saorchúrsaíocht a úsáideadh chun corrlach díobhála do L1 2019 a ríomh agus an praghas onnmhairiúcháin a úsáideadh le haghaidh costais táirgthe le haghaidh an chorrlaigh gearrdhíola L2 2019).

(30) Mheas an Coimisiún nár bhréagnaigh aon cheann de na líomhaintí i gcéim an tionscnaimh an chonclúid go raibh fianaise leordhóthanach ann chun imeachtaí frith-fhóirdheontais a thionscnamh. Go deimhin, bhí fianaise leordhóthanach sa ghearán go ndearnadh díobháil ábhartha le hallmhairí ar tugadh fóirdheontas ina leith do thionscal an Aontais. Léiríodh san anailís shonrach ar dhíobháil a rinneadh sa ghearán go raibh méadú ar dhul i bhfód allmhairí ón tSín ar mhargadh an Aontais (i ndearbhthéarmaí agus i dtéarmaí coibhneasta araon) ar phraghsanna lenar sladghearradh praghsanna thionscal an Aontais go substaintiúil. Thug an méid sin le fios go ndearnadh díobháil ábhartha do thionscal an Aontais leis na hallmhairí a líomhnaíodh gur tugadh fóirdheontas ina leith, a léirítear mar shampla trí laghduithe ar dhíolacháin agus ar an sciar den mhargadh nó le meath ar thorthaí airgeadais.

(31) San fhianaise a soláthraíodh sa ghearán bhí ríomhanna sladghearrtha agus gearrdhíola ar leithligh le haghaidh gach cineál táirge ionadaíoch. Bhí an Coimisiún sásta le leibhéal na fianaise ar an sladghearradh agus ar an ngearrdhíol a thug an gearánach ar aghaidh agus mheas sé gur chomhlíon an gearán an caighdeán maidir le fianaise leordhóthanach a ceanglaíodh le haghaidh thionscnamh an imscrúdaithe.

(32) Mar fhreagra ar an maíomh gur theip ar an ngearánach sonraí iontaofa/i gcomparáid le praghsanna díola a thabhairt, chinn an Coimisiún go raibh an fhianaise fhíor-riachtanach agus achoimrí neamhrúnda uile na sonraí a cuireadh ar fáil faoi chlúdach rúnda sa leagan a bhí ar fáil lena iniúchadh ag páirtithe leasmhara an ghearáin chun a gcearta cosanta a fheidhmiú le linn an imeachta.

(33) Le hAirteagal 29 den bhun-Rialachán (chomh maith le hAirteagal 12(4) de Chomhaontú EDT) déantar foráil maidir le faisnéis rúnda a chosaint i gcúinsí ina mbeadh buntáiste suntasach iomaíochta ann d’iomaitheoir dá nochtfaí an fhaisnéis sin nó ina ndéanfadh an nochtadh dochar suntasach do dhuine a sholáthraíonn an fhaisnéis nó do dhuine óna bhfuair an duine sin an fhaisnéis.

(34) Maidir le fianaise leordhóthanach ar nasc cúisíoch, ba cheart an méid seo a leanas a thabhairt faoi deara. Ar an gcéad dul síos, léirigh an gearán gur tháinig meath ar staid thionscal an Aontais an tráth céanna a tháinig méadú ar allmhairí ar tugadh fóirdheontas ina leith ar phraghsanna lenar sladghearradh praghsanna thionscal an Aontais go suntasach. Ba léir ón méid sin féin gurbh ann do nasc cúisíoch. Ar an dara dul síos, maidir le tosca eile amhail allmhairí tríú tíortha agus eilimintí eile a luaigh Rialtas na Síne agus CCCME, ní raibh a dtionchar chomh mór sin go bhféadfaidís a bheith ina gcúis le meath ar thionscal an Aontais, agus níor léiríodh san anailís a rinneadh go raibh féindíobháil ann. Thairis sin, maidir leis an líomhain go dtiocfadh forchur dúbailte as an imscrúdú fóirdheontais, dheimhnigh an Coimisiún, mar a thuairiscítear in aithris (765), nach é a thiocfadh as dleacht charntha lena léirítear leibhéal an fhóirdheonaithe agus leibhéal iomlán na dumpála éifeachtaí an fhóirdheonaithe a fhritháireamh faoi dhó. Ar deireadh, maidir le méideanna allmhairí, sholáthair an gearánach sonraí bunaithe ar thoimhdí réasúnacha amhail meáchan an táirge lena mbaineann arna dtáirgeadh agus arna ndíol ag tionscal an Aontais, agus d’úsáid sé faisnéis mhargaidh chun an anailís a thabhairt chun críche i gcás nach raibh faisnéis phoiblí ar fáil. Maidir leis an tréimhse a bhaineann le hallmhairí a thomhas sa ghearán, ba iad cleachtais dumpála agus fóirdheontas araon ba chúis leis an díobháil líomhnaithe, agus dá bhrí sin bheadh tréimhse imscrúdúcháin éagsúil ina hualach míréasúnach ar an tionscal gearánach.

1.3. Clárú allmhairí

(35) An 24 Lúnasa 2021, i gcomhréir le hAirteagal 29a(2) den bhun-Rialachán, chuir an Coimisiún na páirtithe leasmhara ar an eolas faoina rún gan bearta frithchúitimh sealadacha a fhorchur agus leanúint den imscrúdú.

(36) Ó tharla nár forchuireadh aon bheart frithchúitimh sealadach, níor cláraíodh aon allmhaire.

1.4. Tréimhse imscrúdaithe agus an tréimhse a measadh

(37) Cumhdaítear leis an imscrúdú ar fhóirdheonú agus díobháil an tréimhse ón 1 Iúil 2019 go dtí an 30 Meitheamh 2020 (‘tréimhse an imscrúdaithe’). Sa scrúdú ar threochtaí ábhartha do mheasúnú díobhála, cumhdaíodh an tréimhse ón 1 Eanáir 2017 go dtí deireadh na tréimhse imscrúdaithe (‘an tréimhse a breithníodh’).

(38) Tá tréimhse an imscrúdaithe agus an tréimhse faoi bhreathnú chéanna ag an imscrúdú frith-fhóirdheontais reatha agus ag an imscrúdú frithdhumpála ar leithligh a luaitear in aithris (4).

1.5. Páirtithe leasmhara

(39) San Fhógra Tionscnaimh, d’iarr an Coimisiún ar na páirtithe leasmhara teagmháil a dhéanamh leis chun bheith rannpháirteach san imscrúdú. Ina theannta sin, chuir an Coimisiún an gearánach, Rialtas na Síne, táirgeoirí aitheanta eile de chuid an Aontais, na táirgeoirí onnmhairiúcháin aitheanta, allmhaireoirí agus úsáideoirí aitheanta ar an eolas go sonrach faoi thionscnamh an imscrúdaithe agus d’iarr sé orthu a bheith páirteach ann.

(40) Bhí deis ag na páirtithe leasmhara barúil a thabhairt ar thionscnamh an imscrúdaithe agus éisteacht a iarraidh leis an gCoimisiún agus/nó leis an Oifigeach Éisteachta in imeachtaí trádála. Níor iarr aon duine idirghabháil.

1.6. Sampláil

1.6.1. Sampláil táirgeoirí ón Aontas

(41) Ina Fhógra Tionscnaimh, luaigh an Coimisiún go raibh sampla de tháirgeoirí ón Aontas roghnaithe go sealadach aige. Roghnaigh an Coimisiún an sampla ar bhonn mhéid táirgeachta agus díolachán an táirge chomhchosúil san Aontas le linn thréimhse an imscrúdaithe. Is é a bhí sa sampla sin trí tháirgeoir ón Aontas. Chuimsigh na táirgeoirí sampláilte de chuid an Aontais thart ar 52 % de tháirgeacht an Aontais i dtréimhse an imscrúdaithe agus measadh iad a bheith ionadaíoch do thionscal an Aontais. D’iarr an Coimisiún ar na páirtithe leasmhara a mbarúil a thabhairt faoin sampla sealadach. Ní bhfuarthas aon bharúil agus dá bhrí sin deimhníodh an sampla.

1.6.2 Sampláil allmhaireoirí

(42) Chun a chinneadh cibé acu a bhí nó nach raibh gá le sampláil agus, más amhlaidh a bhí gá léi, chun sampla a roghnú, d’iarr an Coimisiún ar allmhaireoirí neamhghaolmhara an fhaisnéis a shonraítear san Fhógra Tionscnaimh a sholáthar.

(43) Sholáthair cúig allmhaireoir neamhghaolmhara an fhaisnéis a iarradh agus thoiligh siad a bheith san áireamh sa sampla. Nuair a bhí anailís déanta ar an bhfaisnéis samplála a sholáthair na hallmhaireoirí, chinn an Coimisiún nach raibh gá leis an tsampláil agus d’iarr sé ar gach allmhaireoir comhoibritheach a gcuid freagraí a chur isteach ar an gceistneoir.

1.6.3. Sampláil táirgeoirí onnmhairiúcháin sa tSín

(44) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar na táirgeoirí onnmhairiúcháin uile sa tSín an fhaisnéis a shonraítear san fhógra tionscnaimh a sholáthar. Sa bhreis air sin, d’iarr an Coimisiún ar Mhisean Dhaon-Phoblacht na Síne táirgeoirí onnmhairiúcháin eile a shainaithint agus/nó teagmháil a dhéanamh leo, dá mba ann dóibh, ar táirgeoirí iad a d’fhéadfadh suim a bheith acu a bheith rannpháirteach san imscrúdú.

(45) Sholáthair cúig tháirgeoir onnmhairiúcháin is fiche sa tír lena mbaineann an fhaisnéis a iarradh agus thoiligh siad a bheith san áireamh sa sampla. I gcomhréir le hAirteagal 27(1) den bhun-Rialachán, roghnaigh an Coimisiún sampla de dhá ghrúpa táirgeoirí onnmhairiúcháin ar bhonn an mhéid ionadaíoch is mó onnmhairí chuig an Aontas a d’fhéadfaí a imscrúdú go réasúnach laistigh den am a bhí ar fáil. Chuimsigh na grúpaí sampláilte de tháirgeoirí onnmhairiúcháin breis agus 40 % de na honnmhairí arna dtuairisciú ag táirgeoirí onnmhairiúcháin comhoibríocha cáblaí snáthoptaice ón tSín chuig an Aontas le linn thréimhse an imscrúdaithe.

(46) I gcomhréir le hAirteagal 27(2) den bhun-Rialachán, chuathas i gcomhairle le gach táirgeoir onnmhairiúcháin aitheanta lena mbaineann, agus le húdaráis na tíre lena mbaineann, maidir le roghnú an tsampla.

(47) Fuarthas barúlacha maidir le roghnú an tsampla ó tháirgeoir onnmhairiúcháin neamhshampláilte amháin, Yangtze Optical Fibre and Cable Joint Stock Limited Company (‘YOFC’) a bhí ag iarraidh a bheith san áireamh sa sampla.

(48) D’áitigh YOFC, i bhfianaise líon mór na dtáirgeoirí onnmhairiúcháin comhoibríocha, gur sheas an dá chuideachta shampláilte do chion a bhí réasúnach íseal den mhéid onnmhairiúcháin chuig an Aontas nach raibh ionadaíoch do na honnmhaireoirí de chuid na Síne agus gurbh é cleachtas an Choimisiúin in imscrúduithe frithdhumpála roimhe sin trí chuideachta ar laghad a shampláil. Thairis sin, mhaígh YOFC gurbh fhearr a d’fhéadfadh an sampla de thrí chuideachta an cás a sheachaint ina bhféadfaí an sampla a laghdú go cuideachta amháin mar gheall ar athruithe ar na cuideachtaí sampláilte. Ar deireadh, d’áitigh YOFC go bhfuil cláir fóirdheontais áirithe ina gcinn réigiúnacha, mar sin chun forbhreathnú níos cuimsithí a fháil ar na scéimeanna fóirdheontais sa tSín ba cheart an raon geografach a mheas agus sampla á roghnú.

(49) De bhun Airteagal 27(1) den bhun-Rialachán, ba cheart roghnú an tsampla a bhunú ar an méid táirgeachta, díolachán nó onnmhairí ionadaíoch is mó a d’fhéadfaí a imscrúdú go réasúnach laistigh den am atá ar fáil. Mar a shonraítear in aithris (45), chuimsigh na grúpaí táirgeoirí onnmhairiúcháin sampláilte breis agus 40 % de na honnmhairí a tuairiscíodh ón tSín chuig an Aontas le linn thréimhse an imscrúdaithe, ar leibhéal ionadaíoch é. Mheas an Coimisiún go raibh an méid is mó allmhairí sa sampla a roghnaíodh a d’fhéadfaí a imscrúdú go réasúnta laistigh den am a bhí ar fáil. Sa chomhthéacs sin, cuimsíonn an dá ghrúpa táirgeoirí onnmhairiúcháin shampláilte, líon mór eintiteas (ceithre tháirgeoir onnmhairiúcháin, seacht n-eintiteas díolachán, agus breis agus 20 cuideachta ghaolmhar a sholáthraíonn ionchuir nó maoiniú). Thairis sin, maidir le cibé acu is amhlaidh nó nach amhlaidh a chomhoibreoidh cuideachta shampláilte tar éis í a bheith sampláilte, is coinníoll é is gá ach nach bhfuil leordhóthanach chun táirgeoir onnmhairiúcháin a chur san áireamh i roghnú sampla faoi Airteagal 27(1) den bhun-Rialachán. Mheas an Coimisiún freisin raon geografach na gcuideachtaí a roghnaíodh sa sampla, lenar cumhdaíodh dhá chúige sa tSín leis an dá ghrúpa táirgeoirí onnmhairiúcháin agus i bhfad níos mó cúigí agus ionchuir nó maoiniú á soláthar nó á sholáthar ag na cuideachtaí gaolmhara uile. Ós rud é gur comhlíonadh, dá bhrí sin, na ceanglais uile in Airteagal 27(1) den bhun-Rialachán, níorbh ann d’aon oibleagáid an tríú cuideachta a shampláil.

(50) Mhaígh YOFC freisin gur cheart é a áireamh sa sampla toisc gur táirgeoir é a bhfuil taithí aige agus a easpórtálann cáblaí snáthoptaice ar ardcháilíocht chuig an Aontas, agus go bhfuil a phróiseas monaraíochta éagsúil ó tháirgeoirí eile Síneacha (tá sé comhtháite go hingearach, úsáideann sé teicneolaíocht Eorpach chun cáblaí snáthoptaice a tháirgeadh, tá ardteicneolaíochtaí aige agus is é an t-aon Aonad Taispeántais Monaraíochta Cliste sa tSín é, agus tá uathoibriú ard bainte amach aige i dtáirgeadh snáithíní optúla). Mhaígh sé freisin go raibh a méid onnmhairí chuig an Aontas measartha mór le linn thréimhse an imscrúdaithe. Thairis sin, mhaígh YOFC go bhfuil seilbh indíreach ag ceann de tháirgeoirí sampláilte an Aontais ar scaireanna in YOFC agus in dhá cheann de na cuideachtaí gaolmhara de chuid YOFC lena mbaineann agus dá bhrí sin, dá gcuirfí YOFC san áireamh sa sampla go gcuirfí ar chumas an Choimisiúin eolas níos cuimsithí a bheith aige ar struchtúr an tionscail. Mhaígh YOFC freisin go bhfuil cúig tháirgeoir onnmhairiúcháin sa ghrúpa, atá lonnaithe i gCúige Hubei, Cúige Guangdong, Cúige Sichuan, Cúige Jiangsu agus Cathair Shanghai, mar sin trí YOFC a áireamh sa sampla, gheobhadh an Coimisiún faisnéis maidir le cláir fóirdheontais i níos mó cúigí.

(51) Mar a mhínítear thuas, roghnaíodh sampla na dtáirgeoirí onnmhairiúcháin ar bhonn an chéatadáin is mó den mhéid onnmhairí ón tír atá i gceist, agus a d’fhéadfaí a imscrúdú go réasúnach laistigh den am a bhí ar fáil agus raon geografach maith ann laistigh den tSín. Ní raibh YOFC ar cheann de na táirgeoirí onnmhairiúcháin is mó agus dá bhrí sinn ní dhearnadh sampláil air. Ar aon nós, is grúpaí móra cuideachtaí táirgeoirí onnmhairiúcháin a bhfuil taithí acu iad an dá ghrúpa sampláilte, grúpaí a mhonaraíonn agus a dhíolann cáblaí snáthoptaice ar ardcháilíocht leis an Aontas, lena n-áirítear eintitis atá comhtháite go hingearach freisin. Thairis sin, níl aon fhaisnéis sa chomhad a thugann le fios nach mbeadh an teicneolaíocht a úsáideann na táirgeoirí onnmhairiúcháin sampláilte chomh forbartha céanna le teicneolaíocht táirgeoirí onnmhairiúcháin eile de chuid na Síne. Níl aon fhianaise curtha i láthair ag YOFC a bheadh ag teacht salach ar an bhfíoras sin. Thairis sin, má tá scaireanna i dtáirgeoir onnmhairiúcháin ag táirgeoir sampláilte amháin de chuid an Aontais, níl an méid sin ábhartha chun sampla na dtáirgeoirí onnmhairiúcháin a roghnú. Dá bhrí sin, diúltaíodh do na maímh sin.

1.7. Scrúdú aonair

(52) Sé cinn de na táirgeoirí onnmhairiúcháin neamhshampláilte de chuid na Síne a chuir an fhoirm shamplála ar ais, chuir siad in iúl don Choimisiún go raibh rún acu scrúdú aonair a iarraidh faoi Airteagal 27(3) den bhun-Rialachán. Chuir an Coimisiún an ceistneoir ar fáil ar líne lá an tionscnaimh. Thairis sin, chuir an Coimisiún in iúl do na táirgeoirí onnmhairiúcháin nár sampláladh go raibh sé de cheangal orthu freagra ar an gceistneoir a chur ar fáil dá mba mhian leo go ndéanfaí iad a scrúdú ar bhonn aonair. Chuir dhá chuideachta freagra ceistneora ar fáil.

(53) D’iarr ceann de na cuideachtaí a sholáthair freagra ceistneora go ndéanfaí scrúdú aonair uirthi ar na cúiseanna céanna a tugadh ina hiarraidh le bheith curtha san áireamh sa sampla, mar a leagtar amach in aithrisí (48) agus (50) thuas.

(54) D’iarr an chuideachta eile a sholáthair freagra ceistneora go ndéanfaí scrúdú aonair uirthi toisc go raibh sí bainteach le hallmhaireoir de chuid an Aontais agus mhaígh sí nach bhfuair sí aon cheann de na fóirdheontais líomhnaithe.

(55) Mar gheall ar chastacht an imscrúdaithe agus struchtúr casta na dtáirgeoirí onnmhairiúcháin sampláilte, chinn an Coimisiún gan imscrúdú aonair a dheonú toisc go mbeadh ualach míchuí ag baint leis agus go bhféadfadh sé bac a chur ar an gCoimisiún an t-imscrúdú a dhéanamh laistigh de na sprioc-amanna reachtúla.

1.8. Freagraí ar an gceistneoir agus cuairteanna fíoraithe

(56) Sheol an Coimisiún ceistneoir chuig an ngearánach agus cuireadh na ceistneoirí le haghaidh tháirgeoirí, allmhaireoirí, úsáideoirí an Aontais agus tháirgeoirí onnmhairiúcháin sa tSín, cuireadh ar fáil ar líne iad lá an tionscnaimh (8).

(57) Sheol an Coimisiún ceistneoir chuig Rialtas na Síne freisin, inar áiríodh ceistneoirí sonracha le haghaidh Sinosure, na mbanc agus institiúidí airgeadais eile a sholáthair maoiniú nó creidmheasanna onnmhairiúcháin do na táirgeoirí onnmhairiúcháin sampláilte, agus na 10 dtáirgeoir agus ndáileoir is mó a tháirgeann agus a dháileann na hábhair ionchuir a d’úsáid na táirgeoirí onnmhairiúcháin sampláilte. Iarraidh ar Rialtas na Síne freisin, ar mhaithe le caoithiúlacht riaracháin, aon fhreagra a sholáthair na hinstitiúidí airgeadais sin a bhailiú agus a sheoladh go díreach chuig an gCoimisiún.

(58) Fuair an Coimisiún freagra ceistneora ó Rialtas na Síne, inar áiríodh freagra ceistneora ó Export-Import Bank of China (‘banc EXIM’). Mar sin féin, ní bhfuarthas aon fhreagra ó Sinosure, aon cheann de na bainc ná institiúidí airgeadais eile, ná ó phríomhtháirgeoirí agus príomhdháileoirí na n-ábhar ionchuir.

(59) Gan dochar do chur i bhfeidhm Airteagal 28 den bhun-Rialachán, lorg an Coimisiún an fhaisnéis uile a mheas sé ba ghá, agus rinne sé cros-seiceáil uirthi, chun cinneadh a dhéanamh maidir leis an bhfóirdheontas, leis an díobháil dá dheasca agus maidir le leas an Aontais. De bharr ráig phaindéim COVID-19 agus na mbeart a glacadh dá réir chun déileáil leis an ráig (‘Fógra COVID-19’) (9), ní raibh an Coimisiún in ann cuairteanna fíorúcháin a dhéanamh ar áitreabh Rialtas na Síne, na gcuideachtaí sampláilte ná na n-allmhaireoirí ná na n-úsáideoirí comhoibríocha. Ina ionad sin, rinne an Coimisiún cros-seiceáil chianda (‘RCC’) ar an bhfaisnéis a sholáthair Rialtas na Síne, ar lena linn a bhí oifigigh ó na haireachtaí ábhartha agus údaráis rialtais eile rannpháirteach. Thairis sin, rinne an Coimisiún cros-seiceálacha cianda ar na cuideachtaí seo a leanas trí fhís-chomhdháil: Táirgeoirí an Aontais: — Acome S. A. (An Fhrainc), — Corning Optical Communications Sp. z o.o., agus a chuideachtaí gaolmhara (an Pholainn, an Danmhairg, an Fhrainc, an Ghearmáin, an Iodáil, an Spáinn), — Prysmian S.p.A., agus a chuideachtaí gaolmhara (an Danmhairg, an Fhionlainn, an Fhrainc, an Ghearmáin, an Iodáil, an Ísiltír, an Rómáin, an tSlóvaic, an Spáinn, an tSualainn) Allmhaireoirí: — Cable 77 Danmark ApS (an Danmhairg), — Connect Com GmbH (an Ghearmáin), — Eku Kabel GmbH (an Ghearmáin), — Har&Ca S.r.l. (An Iodáil), — Infraconcepts B.V. (An Ísiltír) Úsáideoirí: — Deutsche Telekom GmbH (an Ghearmáin) Táirgeoirí onnmhairiúcháin sa tSín: An grúpa FTT: — FiberHome Telecommunication Technologies Co., Ltd, Wuhan, — Nanjing Wasin Fujikura Optical Communication Ltd., Nanjing, — Fiberhome Technologies Group Co., Ltd., Wuhan, — China Information Communication Technologies Group Corporation, Wuhan, — Jiangsu Telecom Industrial Co., Ltd., Nanjing An grúpa ZTT: — Jiangsu Zhongtian Technology Co., Ltd., Nantong, — Zhongtian Power Optical Cable Co., Ltd., Nantong.

1.9. Neamh-fhorchur na mbeart sealadach agus an nós imeachta ina dhiaidhsin

(60) An 10 Bealtaine 2021, sheol an Coimisiún iarraidh bhreise ar fhaisnéis chuig na táirgeoirí onnmhairiúcháin neamhshampláilte comhoibríocha de chuid an Aontais, chuig na táirgeoirí onnmhairiúcháin sampláilte de chuid an Aontais agus chuig na táirgeoirí sampláilte de chuid an Aontais lena n-áirítear sonraí díolacháin ar bhonn grúpaí uimhreacha rialaithe táirgí (PCNanna), infheistíochtaí agus tairiscintí, ach gan bheith teoranta don mhéid sin. Sheiceáil an Coimisiún na freagraí le linn na RCCanna.

(61) An 24 Lúnasa 2021, de bhun Airteagal 29a(2) den bhun-Rialachán, chuir an Coimisiún na páirtithe leasmhara ar an eolas faoina rún gan bearta sealadacha a fhorchur agus leanúint den imscrúdú.

(62) Lean an Coimisiún air ag lorg agus ag seiceáil na faisnéise uile a mheas sé ba ghá le haghaidh a thorthaí cinntitheacha.

1.10. Nochtadh deiridh

(63) An 14 Meán Fómhair 2021, chuir an Coimisiún na páirtithe leasmhara uile ar an eolas maidir leis na fíorais agus na breithnithe fíor-riachtanacha ar ar a mbonn a raibh sé beartaithe aige dleacht frith-fhóirdheontais chinntitheach a fhorchur ar allmhairí den táirge lena mbaineann (‘nochtadh deiridh’).

(64) Deonaíodh tréimhse 20 lá do na páirtithe uile ar laistigh díobh a d’fhéadfaidís barúlacha a dhéanamh maidir leis an nochtadh cinntitheach. Bhí deis ag na páirtithe leasmhara barúil a thabhairt ar thionscnamh an imscrúdaithe agus éisteacht a iarraidh leis an gCoimisiún agus/nó leis an Oifigeach Éisteachta in imeachtaí trádála.

(65) Fuarthas barúlacha ón ngearánach, Rialtas na Síne, CCCME, ón dá tháirgeoir onnmhairiúcháin shampláilte, agus allmhaireoir onnmhairiúcháin neamhghaolmhar amháin, eadhon Connect Com GmbH (‘Connect Com’). Sholáthair dhá tháirgeoir onnmhairiúcháin neamhshampláilte chomhoibríocha soiléirithe ar earráidí cléireachais a rinne an Coimisiún ar a stádas comhoibríoch agus a n-ainm beacht agus ceartaíodh dá réir sin iad.

(66) Tar éis an nochta deiridh, tugadh deis éisteachta do pháirtithe leasmhara de réir na bhforálacha a leagtar síos faoi phointe 5.7 den Fhógra tionscnaimh. Reáchtáladh éisteacht le CCCME.

(67) Dhírigh an Coimisiún sa rialachán seo ar bharúlacha a cuireadh isteach le linn an nóis imeachta frith-fhóirdheontais. Maidir leis na barúlacha a cuireadh isteach i gcomhthéacs an imscrúdaithe frithdhumpála ar leithligh, níor díríodh orthu sa rialachán seo mura rud é gur léirigh na páirtithe go sainráite gur chumhdaigh na barúlacha a cuireadh isteach an dá nós imeachta.

2. AN TÁIRGE LENA mBAINEANN AGUS TÁIRGE COMHCHOSÚIL

2.1. An táirge lena mbaineann

(68) Is é atá sa táirge lena mbaineann cáblaí snáthoptaice aonmhóid, iad comhdhéanta de shnáithín amháin nó níos mó a bhfuil gach ceann faoi seach ina thruaille féin, faoi chásáil chosanta, bíodh seoltóirí leictreacha iontu nó ná bíodh, de thionscnamh na Síne, agus a thagann faoi láthair faoi chód CN ex 8544 70 00 (cód TARIC 8544700010) (‘an táirge lena mbaineann’).

(69) Tá na táirgí seo a leanas eisiata: (i) cáblaí ina bhfuil na snáithíní optúla uile feistithe ceann ar ceann le nascóirí oibríochta ag ceann amháin den chábla nó ag an dá cheann; agus (ii) cáblaí le haghaidh úsáid fhomhuirí. Is éard atá sna cáblaí le haghaidh úsáid fhomhuirí cáblaí snáthoptaice inslithe plaisteacha, ina bhfuil seoltóir copair nó alúmanaim, ina bhfuil snáithíní i modúl miotail nó modúil mhiotail.

(70) Úsáidtear na cáblaí snáthoptaice (‘OFCanna’) mar mheán tarchurtha optúil i líonraí teileachumarsáide i líonraí cianaistir, meitreo agus rochtana.

2.2. Táirge comhchosúil

(71) Leis an imscrúdú léiríodh go bhfuil na saintréithe bunúsacha, fisiceacha, ceimiceacha agus teicniúla céanna, chomh maith leis na húsáidí bunúsacha céanna, ag na táirgí seo a leanas: — an táirge lena mbaineann; — an táirge a táirgeadh agus a díoladh ar mhargadh intíre na tíre lena mbaineann; agus — an táirge arb é an tionscal de chuid an Aontais a tháirg agus a dhíol é.

(72) Chinn an Coimisiún ag an gcéim sin gur táirgí comhchosúla iad na táirgí sin dá bhrí sin de réir bhrí Airteagal 2(c) den bhun-Rialachán.

2.3. Maímh maidir le raon táirge

(73) D’iarr an Grúpa ZTT go ndéanfaí sreanga talmhaithe optúla (‘OPGW’) agus cáblaí seoltóra pas optúla (‘OPPC’) a eisiamh ón imscrúdú. D’áitigh sé cé gur thit na cáblaí sin faoin sainiú táirge, go raibh tréithe fisiceacha agus úsáid éagsúla acu (i.e tarchur cumhachta), go raibh siad faoi réir caighdeáin theicniúla éagsúla, gur monaraíodh iad le hamhábhair éagsúla agus de réir próisis táirgthe éagsúla agus gur díoladh iad i margaí ar leith. Thairis sin, maíodh nár chuimsigh cáblaí OPGW agus OPPC ach cuid bheag de dhíolacháin chuig an Aontas. D’iarr an Grúpa ZTT freisin i gcás inar mheas an Coimisiún gur thit cáblaí OPGW agus OPPC faoi raon táirge an imscrúdaithe, go gcuirfí gnéithe sonracha, úsáid deiridh nó tosca dheighleog mhargaidh na dtáirgí san áireamh san imscrúdú.

(74) Úsáidtear cáblaí OPGW agus OPPC chun sonraí a tharchur agus is ionann a gcuid saintréithe bunúsacha agus saintréithe bunúsacha OFCanna eile, lena n-áirítear: (i) áirítear snáithíní optúla iontu; (ii) tá an trastomhas snáthoptaice brataithe sa raon céanna; (iii) tá an líon snáithíní sa raon céanna freisin; (iv) tá an líon snáithíní in aghaidh an mhodúil mar an gcéanna freisin; agus (v) tá tógáil croíleacán an chábla mar a chéile. Ós rud é go bhfuil úsáid bhreise (tarchur cumhachta) agus gnéithe áirithe (mar shampla gnéithe leictreacha, gan ceanglas lasairdhíonachta, ceanglas láidreachta ardteanntachta, etc.) ag cáblaí OPGW agus OPPC, ní bhaineann sé seo ach oiread ón bhfíoras sin.

(75) Thairis sin, tá gach cineál cábla faoi réir sonraíochtaí agus caighdeáin theicniúla éagsúla go pointe áirithe. Maidir leis na hamhábhair, ní bhaineann sé le hábhar go n-úsáidtear ábhar amháin i gcomhpháirt amháin den OFC ach go bhféadfaí ábhar eile a úsáid i gcineál eile cábla: déantar gach cineál OFC a mhonarú le snáithíní optúla. Maidir leis na próisis mhonaraíochta, léirigh an t-imscrúdú go raibh sraith sreang chruach timpeall a seaicéad ag dearaí áirithe cáblaí snáthoptaice faoi chosaint speisialta, agus gur monaraíodh na cáblaí sin ar mheaisíní atá mar a chéile le meaisíní OPGW. Thairis sin, níor bhain monarú armúrtha cháblaí OPGW agus OPPC ach le céim amháin de thógáil na gcáblaí sin, agus níor thug sé sin údar lena n-eisiamh ó raon táirge an imscrúdaithe. Thairis sin, níl sé ábhartha do mheasúnú an mhaímh nár chuimsigh díolacháin cháblaí OPGW agus OPPC ach sciar níos lú de dhíolacháin chuig an Aontas le linn thréimhse an imscrúdaithe. Ar deireadh, tá tionscal an Aontais ag táirgeadh cáblaí OPGW agus OPPC chomh maith agus dá bhrí sin tá sé in iomaíocht dhíreach le honnmhaireoirí Síneacha na gcáblaí sin freisin.

(76) I bhfianaise an mhéid thuas, tháinig an Coimisiún ar an gconclúid gurb OFCanna iad OPGW agus OPPC a bhfuil na buntréithe fisiceacha, teicniúla agus ceimiceacha céanna acu agus atá ag OFCanna eile a chumhdaítear faoi shainiú an táirge lena mbaineann agus dá bhrí sin nach raibh gá le haon anailís ar leith maidir leis na táirgí sin. Go deimhin, na huimhreacha rialaithe táirgí a úsáideann an Coimisiún chun corrlaigh dhumpála agus dhíobhála a ríomh, sainaithníonn siad cáblaí OPGW agus OPPC agus cuireann siad ar chumas an Choimisiúin comparáid chothrom a dhéanamh ar phraghsanna idir táirgeoirí an Aontais agus táirgeoirí na Síne. Dá bhrí sin, diúltaíodh don mhaíomh.

(77) Mhol an Grúpa ZTT freisin ceithre mhodh chun aghaidh a thabhairt ar aon saincheist imchéimniúcháin agus chun í a sheachaint i gcás inar eisiadh cáblaí OPGW agus OPPC ó raon táirge an imscrúdaithe amhail (i) amharciniúchadh agus seiceáil dhoiciméadach atá déanta ag oifigigh chustaim, (ii) córas deimhniúcháin, (iii) an nós imeachta custaim um rialú ar úsáid deiridh agus (iv) córas faireacháin. Ós rud é gur thángthas ar an gconclúid go bhfuil OPGW agus OPPC cumhdaithe san imscrúdú, ní raibh gá le dul i ngleic leis na modhanna atá molta chun imchéimniú a chosc.

3. FÓIRDHEONÚ

3.1. Réamhrá: Pleananna, tionscadail agus doiciméid rialtais eile

(78) Roimh anailís a dhéanamh ar an bhfóirdheonú líomhnaithe i bhfoirm fóirdheontas nó cláir fóirdheontais, rinne an Coimisiún measúnú ar phleananna, tionscadail agus doiciméid rialtais eile, a bhí ábhartha maidir le hearnáil an táirge lena mbaineann agus/nó a ionchuir agus dá réir sin ba chomhthéacs dílis é sin le haghaidh na dtorthaí substainteacha. Shuigh sé go bhfuil na fóirdheontais nó na cláir fóirdheontais uile atá á measúnú ina gcuid de chur chun feidhme phleanáil lárnach Rialtas na Síne chun an tionscal cáblaí snáthoptaice a spreagadh ar na cúiseanna seo a leanas.

(79) Déantar treo gheilleagar na Síne a chinneadh a bheag nó a mhór le córas mionléirithe pleanála lena leagtar amach tosaíochtaí agus lena bhforordaítear na spriocanna nach mór do na rialtais láir agus na rialtas áitiúla díriú orthu. Tá pleananna ábhartha ann ar gach leibhéal den rialtas agus cumhdaítear gach earnáil eacnamaíoch leo. Tá na cuspóirí a leagtar síos leis na hionstraimí pleanála de chineál ceangailteach agus déanann na húdaráis ar gach leibhéal riaracháin faireachán ar chur chun feidhme na bpleananna a bhíonn ag an leibhéal comhfhreagrach is ísle den rialtas. Ar an bhforiomlán, de bharr an chórais pleanála sa tSín, leithdháiltear acmhainní ar earnálacha atá ainmnithe ag an rialtas mar earnálacha straitéiseacha nó mar earnálacha ag a bhfuil tábhacht pholaitiúil ar shlí eile, seachas iad a bheith á leithdháileadh i gcomhréir le fórsaí an mhargaidh (10).

(80) Measann Rialtas na Síne gur príomhtháirge é an trealamh cáblaí snáthoptaice, mar atá le fáil i ndoiciméid agus i liostaí beartais phoiblí (11). Baineann tábhacht mhór leis an gcatagóiriú sin toisc go gcáilítear earnálacha áirithe leis sin lena gcumhdach trí bheartais shonracha agus bearta tacaíochta éagsúla atá ceaptha chun forbairt a spreagadh i ngach earnáil (12). Ós rud é go bhfuil OFCanna ina bpríomhpháirt de bhonneagar líonraí idirlín, tá ról ríthábhachtach aige maidir le rolladh amach líonraí snáthoptaice agus idirlín leathanbhanda. Déantar forbairt cáblaí snáthoptaice sa tSín a threorú agus a bhainistiú le pleananna, treoracha agus doiciméid éagsúla eile, a eisítear ar an leibhéal náisiúnta, réigiúnach agus bardasach, agus atá idirnasctha go frithpháirteach. Sna samplaí de na príomhdhoiciméid bheartais sin áirítear na pleananna, na tionscadail agus na doiciméid eile seo a leanas.

(81) An 13ú Plean Cúig Bliana le haghaidh Forbairt Eacnamaíoch agus Shóisialta Náisiúnta ar an tSín (‘an 13ú Plean Cúig Bliana’), lena gcumhdaítear an tréimhse 2016-2020, cuirtear i dtábhacht fís straitéiseach Rialtas na Síne chun feabhas a chur ar phríomhthionscail agus chun iad a chur chun cinn. Leis an 13ú Plean Cúig Bliana cuirtear i dtábhacht an rún atá ag Rialtas na Síne forbairt ardteicneolaíochtaí straitéiseach a neartú, ar ina measc a áirítear teicneolaíocht faisnéise i gCaibidil 6. Le Caibidil 23 leagtar síos thairis sin go meastar gur ‘tionscal straitéiseach atá ag teacht chun cinn’ iad líonraí faisnéise, faoina dtagann cáblaí snáthoptaice. I ndáil leis sin, sonraítear sa 13ú Plean Cúig Bliana gurb amhlaidh, maidir le Rialtas na Síne, go ‘gcuideoidh sé lena áirithiú go ndéanfar forbairt ghasta ar na slabhraí táirgeachta agus nuálaíochta de chuid tionscail atá ag teacht chun cinn chun dlús a chur le cnuasú tionscail de réir a saintréithe sonracha’ agus go ‘spreagfaidh sé fiontair de chuid na Síne chun acmhainní nuálaíochta a leithdháileadh go domhanda’.

(82) Tar éis an nochta deiridh, mhaígh Rialtas na Síne nach ndéantar aon tagairt do cháblaí snáthoptaice sa 13ú Plean Cúig Bliana agus gur ghlac an Coimisiún leis go simplí go dtagann cáblaí snáthoptaice faoin gcatagóiriú ‘líonraí faisnéise’. De réir Rialtas na Síne, luaitear go soiléir i gCaibidil 6 den 13ú Plean Cúig Bliana go mbeidh sé ag díriú ar theicneolaíochtaí ‘ilchuspóireacha’ agus ní luaitear an tionscal cáblaí snáthoptaice i gCaibidil 23 agus is léir ón téarma ‘líonra faisnéise’ i gCaibidil 23 nach mbaineann sé le cáblaí snáthoptaice ná le táirgí sonracha ach le bonneagar ginearálta. Mar an gcéanna, i gCaibidil 25 pléitear ‘líonraí optaice’ seachas táirgí sonracha, amhail cáblaí snáthoptaice.

(83) I gCaibidil 4 ‘An Fhealsúnacht Forbartha’ den 13ú Plean Cúig Bliana liostaítear ‘glacadh na teicneolaíochta faisnéise’ i measc na dtosaíochtaí forbartha. Sa Chaibidil sin sainmhínítear an fócas agus na tosaíochtaí chun cuspóirí an 13ú Plean Cúig Bliana a bhaint amach agus baineann tábhacht straitéiseach leis na nithe a liostaítear ann. Dá bhrí sin, meastar gur príomhpháirt d’fhorbairt na tíre an ‘teicneolaíocht faisnéise’ le haghaidh na tréimhse a chumhdaítear leis an 13ú Plean Cúig Bliana. Thairis sin, sa 13ú Plean Cúig Bliana tagraítear don ‘teicneolaíocht faisnéise’ in go leor Caibidlí maidir le hearnálacha éagsúla den gheilleagar agus den tsochaí.

(84) Le Roinn 2 ‘Tionscail Straitéiseacha’ de Chaibidil 23 ‘Tionscail Straitéiseacha atá ag Teacht Chun Cinn a Fhorbairt’ sa 13ú Plean Cúig Bliana déantar foráil maidir leis an méid seo: ‘cothóimid tionscail straitéiseacha i réimsí an aeraspáis, na haigéaneolaíochta, na líonraí faisnéise, na n-eolaíochtaí beatha, agus na teicneolaíochta núicléiche’ Thairis sin, i gCaibidil 25 ‘Líonra Faisnéise Uileláithreach, Éifeachtúil a Thógáil’ déantar foráil maidir leis seo: ‘Cuirfimid dlús le tógáil bhonneagar faisnéise na chéad ghlúine eile, atá ar ardluas, soghluaiste, slán, agus uileláithreach agus scaipfimid úsáid na teicneolaíochta líonra faisnéise’ lena n-áirítear ‘líonraí snáthoptaice ardluais na glúine nua’, ‘líonra leathanbhanda gan sreang atá ar ardleibhéal agus uileláithreach’, agus ‘teicneolaíocht líonra faisnéise nua’. Ina theannta sin, le Bosca 9 soláthraítear liosta de thionscadail teicneolaíochta faisnéise ar ina measc atá an Clár Leathanbhanda Náisiúnta ina leagtar béim ar an méid seo a leanas: ‘córas teileachumarsáide optúil ardluais, ardacmhainneachta a bhunú’.

(85) Is é an 13ú Plean Cúig Bliana an príomhdhoiciméad beartais lena leagtar síos na tosaíochtaí chun forbairt eacnamaíoch agus shóisialta náisiúnta a dhéanamh ar an tSín agus dá réir sin cuirtear na réimsí fócais i dtábhacht ann gan na mionsonraí uile a sholáthar maidir le baint amach nithiúil na dtosaíochtaí. Dá bhrí sin, cé nach luaitear cáblaí snáthoptaice iontu féin sa 13ú Plean Cúig Bliana, ní fhágann sin nach mbaineann sé le hábhar mar phríomhpháirt fhíor-riachtanach chun an sprioc straitéiseach níos ginearálta a bhaint amach is é sin forbairt a dhéanamh ar bhonneagar teicneolaíochta faisnéise agus líonra faisnéise.

(86) Tá ‘glúin nua thionscal na teicneolaíochta faisnéise’, lena n-áirítear cáblaí snáthoptaice mar ghaireas faisnéise agus cumarsáide, ina thionscal atáthar a spreagadh freisin faoin tionscnamh Made in China 2025 (13). Sa tionscnamh sin, maidir leis an ‘trealamh cumarsáide faisnéise’ a chuirtear chun cinn is é an sainmhíniú a thugtar air freisin ‘teicneolaíocht tarchuradóireachta optúil chliste fíor-ardluais agus ardacmhainneachta’ agus thairis sin faoi ‘Cúraimí agus Tosaíochtaí Straitéiseacha’, tugtar tosaíocht do dhlús a chur le húsáid agus tógáil ‘líonra snáthoptaice’.

(87) Ós rud é gur tionscal atáthar a spreagadh i straitéis Made in China 2025 é, tá an tionscal cáblaí snáthoptaice incháilithe le tairbhiú de chistiú mór ón Stát. Cruthaíodh roinnt cistí chun tacú leis an tionscnamh Made in China 2025 (14) agus dá bhrí sin go hindíreach le tionscal cáblaí snáthoptaice, amhail an Ciste Cuarda Comhtháite Náisiúnta (15), an Ciste Ardmhonaraíochta (16) agus Ciste Infheistíochta na dTionscal atá ag Teacht Chun Cinn (17).

(88) Trí thógáil an líonra snáthoptaice a áireamh mar chuspóir amháin sa straitéis Made in China 2025, nó in aon doiciméad pleanála straitéisí eile, táirgí atá fíor-riachtanach chun leathnú breisithe agus feabhsaithe thógáil na líonraí sin a bhaint amach, amhail na cáblaí snáthoptaice a úsáidtear le haghaidh tarchuradóireachta, tagann siad faoi raon feidhme na bpleananna straitéiseacha sin agus dá réir sin tairbhíonn siad de na bearta fabhracha comhfhreagracha.

(89) Thairis sin, is minic a áirítear cáblaí snáthoptaice faoi scáth ‘Glúin nua Thionscal na Teicneolaíochta Faisnéise’ agus go háirithe mar ‘Trealamh faisnéise agus cumarsáide’. Tugtar 10 n-earnáil straitéiseacha i dTreochlár Made in China 2025 (18), arb iad na príomhthionscail le haghaidh Rialtas na Síne iad. Tuairiscítear ann in Earnáil 1 ‘Glúin nua thionscal na teicneolaíochta faisnéise’/ 1.2 Trealamh faisnéise agus cumarsáide na catagóirí táirge: ‘trealamh tarchuradóireachta optúil ardluais agus ardacmhainneachta (400G/1Tbps)’ agus ‘trealamh rochtana optúil ardluais (10G/100Gbps)’ mar tháirgí a thagann faoi thosaíochtaí forbartha na hearnála sin. Dá réir sin, tairbhíonn glúin nua na teicneolaíochta faisnéise de na buntáistí a eascraíonn as na sásraí tacaíochta a liostaítear sa doiciméad, lena n-áirítear i measc nithe eile, beartais tacaíochta airgeadais, beartas fioscach agus cánachais, agus formhaoirseacht agus tacaíocht na Comhairle Stáit (19).

(90) Thairis sin, baineann cáblaí snáthoptaice leis an gcatagóir ‘ábhair nua’. Sa Treochlár Made in China 2025 i Roinn 9 ‘ábhair nua’ agus ina fhochatagóirí, lena n-áirítear príomhábhair straitéiseacha (pointe 9.2), liostaítear snáithíní ardfheidhmíochta agus ábhair chomhchodacha. Mar is léir ón gCatalóg Táirgí Ardteicneolaíochta agus Nuatheicneolaíochta (2006) in Uimh. 6020004 agus 6020005, meastar gur ‘ábhair nua’ iad táirgí snáthoptaice, go háirithe iad sin atá nasctha le réamhfhoirmiú snáthoptaice, ar príomhábhar ionchuir é chun cáblaí snáthoptaice a tháirgeadh.

(91) Tar éis an nochta deiridh, mhaígh Rialtas na Síne nár mhínigh an Coimisiún an bonn ar ar mheas sé gur ‘ábhair nua’ iad cáblaí snáthoptaice. Chuir sé i dtábhacht nach dtagraítear i Roinn 9.2.3 den doiciméad treochláir ach do ‘snáithíní ardfheidhmíochta agus ábhair chomhchodacha’ agus go meastar nach ionann ach príomhábhar ionchuir le haghaidh táirgeadh cáblaí snáthoptaice ‘ábhair nua’ seachas cáblaí snáthoptaice iontu féin.

(92) I ndáil leis sin, d’athdhearbhaigh an Coimisiún sa Chatalóg Táirgí Ardteicneolaíochta agus Nuatheicneolaíochta (2016) go meastar gur ‘ábhair nua’ iad táirgí snáthoptaice, lena n-áirítear go háirithe réamhfhoirmiú snáthoptaice. Is príomhábhar ionchuir é réamhfhoirmiú snáthoptaice le breisluach ard le haghaidh táirgeadh cáblaí snáthoptaice, rud a sheasann do chuid shubstaintiúil den chostas táirgthe. Dá bhrí sin, tháinig an Coimisiún ar an gconclúid, ós rud é go liostaítear réamhfhoirmiú snáthoptaice, ar táirge leathchríochnaithe de cháblaí snáthoptaice é, mar ‘ábhar nua’, go bhfuil nasc díreach ann idir cáblaí snáthoptaice agus an chatagóir ‘ábhair nua’.

(93) Ina theannta sin, de bhreis ar an Treochlár Made in China 2025, i mí na Samhna 2016, rinneadh an liosta 10 n-earnáil straitéiseacha a bheachtú ina gCatalóg de Cheithre Fhíor-Riachtanas (20) a d’fhoilsigh an Coiste Comhairleach Náisiúnta um an Straitéis Monaraíochta (NMSAC), grúpa comhairleach don Ghrúpa Beag Ceannaireachta Náisiúnta um Chumhacht Náisiúnta Monaraíochta a Thógáil. Bhunaigh Rialtas na Síne an grúpa sin chun pleananna, beartais, tionscadail agus socruithe oibre a fhorbairt chun forbairt an tionscadail monaraíochta a chur chun cinn agus ábhair a chomhordú ar fud réigiún agus ranna (21). Sa chatalóg sin, tá gach ceann de na 10 n-earnáil straitéiseacha roinnte ina cheithre chaibidil: (i) croípháirteanna spártha fíor-riachtanacha, (ii) príomhábhair fhíor-riachtanacha, (iii) ardphróisis/teicneolaíochtaí fíor-riachtanacha agus (iv) ardáin teicneolaíochta tionscail. Is féidir teacht ar cháblaí snáthoptaice faoi earnáil 1: teicneolaíocht faisnéise na glúine nua, pointe (i) croí-bhunpháirteanna spártha, fophointe 38 Snáithín optúil sár-ísealchailliúna bunaithe ar bhandaleithead 400G (príomhlíonra) agus faoi phointe (ii) príomh-bhunábhair, fophointe 22 Ábhair snáthoptaice glúine nua.

(94) Tar éis an nochta deiridh, d’athdhearbhaigh Rialtas na Síne a sheasamh nach bhfuil an 13ú Plean Cúig Bliana ná an tionscnamh Made in China 2025 ina ndoiciméid shainordaitheacha ná cheangailteacha ó thaobh dlí de.

(95) I ndáil leis sin, thug an Coimisiún le fios, murab ionann agus ráitis ghinearálta spreagtha a dhéanamh, sa 13ú Plean Cúig Bliana úsáidtear teanga lena léirítear a chineál ceangailteach. In aon chás, mar a shonraítear in aithris (85), is é an 13ú Plean Cúig Bliana an príomhdhoiciméad beartais lena leagtar síos na tosaíochtaí le haghaidh forbairt eacnamaíoch agus shóisialta náisiúnta agus is é atá mar bhonn le gníomhartha dlíthiúla ceangailteacha éagsúla nach mór do na húdaráis a chur san áireamh agus a chur chun feidhme agus rialacha nua á nglacadh nó agus acmhainní poiblí á ndáileadh.

(96) Maidir leis an tionscnamh Made in China 2025, ní mór é a léamh i gcomhar le Treochlár Made in China 2025 agus i bhfianaise na gcistí a cruthaíodh chun tacú leis an tionscnamh Made in China 2025. Cé gurb é a leagtar síos den chuid is mó leis an tionscnamh Made in China 2025 ná prionsabail ghinearálta atá le leanúint, tá a chur chun feidhme trí eisíocaíocht cistiúcháin stáit le tionscail áirithe atáthar a spreagadh ceangailteach, rud a fhágann go ndíríonn sé go sonrach ar na tionscail sin atáthar a spreagadh agus nach infheidhme go ginearálta é. Ina theannta sin, leis an straitéis Made in China 2025 úsáidtear foclaíocht lena dtugtar le tuiscint cuspóirí agus spriocanna atá le leanúint amhail ‘cuirfimid dlús le húsáid agus tógáil líonraí snáthoptaice’ agus ‘cuirfimid forbairt cheannródaíoch chun cinn go láidir i bpríomhréimsí’ agus tagairt á déanamh do ‘glúin nua de thionscal na teicneolaíochta faisnéise’ lena n-áirítear ‘gairis faisnéise agus chumarsáide’.

(97) Dá bhrí sin, dhiúltaigh an Coimisiún maímh Rialtas na Síne.

(98) Cumhdaítear an tionscal cáblaí snáthoptaice freisin le Plean Forbartha Monaraíochta Cliste (2016-2020) a d’fhoilsigh Aireacht Tionscail agus Teicneolaíochta Faisnéise na Síne (‘MIIT’) (22), arb é is aidhm dó an 13ú Plean Cúig Bliana a chur chun feidhme agus ag a bhfuil 10 bpríomhchúram curtha ar bun arb é is aidhm dóibh an timthriall forbartha táirgí a ghiorrú, feabhas a chur ar éifeachtúlacht an táirgthe, cáilíocht an táirge, laghdú a dhéanamh ar chostas oibriúcháin, ídiú acmhainní agus fuinnimh, agus dlús a chur le forbairt na monaraíochta cliste. In 2018, d’fhógair an Chomhairle Stáit pleananna na Síne a clár a leathnú le haghaidh monaraíocht chliste trí thart ar 100 treoirthionscadal a chur leis an bhliain chéanna agus de réir faisnéis atá ar fáil go poiblí, d’áirigh MIIT dhá chuideachta a bhaineann le táirgeoirí onnmhairiúcháin sampláilte, Zhongtian technology precision materials Ltd. agus FiberHome Telecommunication Technologies Co., Ltd. ar an Liosta de Threoirthionscadail Taispeántais na Monaraíochta Cliste, an chéad cheann in 2017 (23) agus an dara ceann in 2018 (24). Thairis sin, liostaíodh ceann de na táirgeoirí onnmhairiúcháin comhoibríocha, Yangtze Optical Fibre and Cable, mar ‘Treoirfhiontar Monaraíochta Cliste Céadbhaisce Náisiúnta’ (25).

(99) Tá tásca soiléire ann nach ráiteas adhmholta amháin é a bheith luaite ar cheann de na liostaí sin, a bhaineann leis an straitéis Made in China 2025, ach go bhfuil sochair airgeadais bainteach leis sin freisin. Sa doiciméad dá ngairtear ‘Fógra AA maidir leis na méideanna aistrithe le haghaidh cláir claochlaithe agus uasghrádaithe tionscail áitiúla 2017’, tá iontráil chomhfhreagrach i líne 151 lena sonraítear go bhfuair FiberHome Telecommunication Technologies Co., Ltd. faoin gclár ‘Modh Monaraíochta nua de chroíthrealamh líonra cumarsáide 5G’ fóirdheontas ar mhéid 12 mhilliún RMB.

(100) I ndoiciméid bhreise éagsúla tacaítear leis an toradh gur chruthaigh Rialtas na Síne creat leathan de thacaíocht le haghaidh bonneagar teicneolaíochta idirlín agus líonraí leathanbhanda lena gcumhdaítear inter alia an tionscal cáblaí snáthoptaice. Chuir Rialtas na Síne in iúl go sainráite in 2009 sa Phlean um Choigeartú agus Athbheochan an Tionscail Faisnéise Leictreonaí (26) go raibh de chuspóir leis ‘tógáil […] an líonra rochtana snáthoptaice leathanbhanda a threorú agus a chur chun cinn’.

(101) I Straitéis Leathanbhanda na Síne 2013 (27), d’fhoirmligh Rialtas na Síne an aidhm a bhaineann le cur chun cinn ‘líonraí rochtana […] i gcomhréir le tuairimí na rochtana ardluais’ agus ‘i limistéir uirbeacha, go ndéanfar tógáil agus athchóiriú líonra rochtana ag úsáid modhanna teicniúla amhail snáithín optúil chomh fada leis an mbaile agus snáithín optúil chomh fada leis an bhfoirgneamh‘. Ina theannta sin, de réir na straitéise sin, déanfar ‘leathnú snáithín optúil chuig taobh an úsáideora’ a chur chun cinn agus déanfar ‘líonra rochtana leathanbhanda fosaithe le snáithín optúil mar an phríomhfhoinse’ a thógáil de réir a chéile.

(102) Sa chaibidil i Straitéis Leathanbhanda na Síne lena dtugtar aghaidh ar na hionstraimí beartais, tugann Rialtas na Síne tuairisc ar na hionstraimí a úsáidtear chun spriocanna na straitéise sin a úsáid, i.e. ‘cistí speisialta éagsúla a úsáid ina n-iomláine, cistí a thagann ón rialtas láir chun cistí áitiúla ábhartha a threorú chun infheistiú i dtaighde agus forbairt an líonra leathanbhanda agus tionsclú’ agus soláthar i leith ‘tacaíocht úis ar tugadh fóirdheontas ina leith le haghaidh iasachtaí do thionscadail tógála leathanbhanda incháilithe i gcriosanna forbartha náisiúnta i réigiún an iarthair’ agus ar deireadh neartú a dhéanamh ar ‘an tacaíocht lamháltais cánach’ agus ar ‘an tacaíocht [le haghaidh] tograí líonraí leathanbhanda’. Mar a leagtar amach in aithris (80), mheas an Coimisiún go raibh cáblaí snáthoptaice ina phríomhpháirt de bhonneagar na líonraí idirlín agus fíor-riachtanach chun córais leathanbhanda a chur ar bun.

(103) Ní hé go sonraítear i Straitéis Leathanbhanda na Síne cuspóirí neamhcheangailteacha i ndáil le forbairt an bhonneagair idirlín. Nuair a bhreathnaítear orthu i dteannta doiciméid eile is léir gur eilimint fhíor-riachtanach iad ranníocaíochtaí airgeadais ó Rialtas na Síne a úsáidtear chun cuspóirí na straitéise seo a bhaint amach. Sna Tuairimí maidir le Tógáil Líonraí Leathanbhanda Snáthoptaice a Chur Chun Cinn (28), sonraítear go ‘spreagtar rialtais áitiúla ar na leibhéil uile fóirdheontais airgeadais a sholáthar chun leathanbhanda snáthoptaice a úsáid in institiúidí seirbhíse poiblí’ agus go ndéanfar ‘infheistíocht agus tacaíocht bheartais i dtaighde agus forbairt sliseanna, gaireas, trealaimh córais agus feidhmeanna lárnacha le haghaidh cumarsáid leathanbhanda snáthoptaice’ a mhéadú agus go ndéanfar ‘nuálaíocht theicneolaíoch i gcumarsáid snáthoptaice’ a spreagadh.

(104) Tar éis an nochta deiridh, mhaígh Rialtas na Síne nach bhfuil i Straitéis Leathanbhanda na Síne ach treoirdhoiciméad maidir le bonneagar leathanbhanda. I ndáil leis sin, thug Rialtas na Síne dá aire gur shuigh an Painéal in ‘an tSín – DOMHANDÚ’ gurb amhlaidh ‘nach “fianaise leordhóthanach” ar shainiúlacht í faisnéis ghinearálta faoi bheartas rialtais, gan aon nasc díreach le clár faoi chaibidil’.

(105) I ndáil leis sin, mheabhraigh an Coimisiún mar a shonraítear in aithris (102), sa chaibidil i Straitéis Leathanbhanda na Síne lena dtugtar aghaidh ar na hionstraimí beartais, go dtugann Rialtas na Síne tuairisc ar na hionstraimí a úsáidtear chun spriocanna na straitéise seo a bhaint amach amhail úsáid cistí speisialta éagsúla, tacaíochta úis ar tugadh fóirdheontas ina leith, tacaíochta lamháltais cánach etc. Dá bhrí sin, mheas an Coimisiún in aithris (103) gurb amhlaidh nuair a bhreathnaítear orthu i dteannta doiciméid eile, is léir gur eilimint fhíor-riachtanach iad ranníocaíochtaí airgeadais ó Rialtas na Síne a úsáidtear chun cuspóirí na straitéise seo a bhaint amach. Dá bhrí sin, cé go maítear gur de chineál treoraíochta í Straitéis Leathanbhanda na Síne, ní fhágann a cur chun feidhme trí eisíocaíocht cistiúcháin stáit le tionscail áirithe atáthar a spreagadh ach go bhfuil sí ceangailteach agus dírithe go sonrach ar na tionscail sin atáthar a spreagadh agus nach infheidhme go ginearálta í. In aon chás, an tagairt do Thuarascáil an Phainéil in ‘an tSín – DOMHANDÚ’ níl sí cinntitheach a mhéid a bhaineann le sainiúlacht, ós rud é go soláthraítear sa chás sin leis na pleananna agus na doiciméid bheartais éagsúla a eisíonn Rialtas na Síne a chumhdaítear sa roinn seo treoraíocht agus tacaíocht shonrach le haghaidh an táirge lena mbaineann. Dá bhrí sin, diúltaíodh don mhaíomh.

(106) I dTuairimí Treoracha na Comhairle Stáit maidir le ‘an tIdirlíon Plus’ a Chur Chun Cinn go Gníomhach (29) ó 2015, foirmlítear cuspóir soiléir trína shonrú go mbeidh an doiciméad sin ina chuidiú chun ‘dlús a chur le cur chun feidhme na straitéise ‘Leathanbhanda na Síne’, tionscadal náisiúnta thógáil bhonneagar faisnéise na glúine nua a eagrú agus a chur chun feidhme [agus] claochlú an líonra leathanbhanda snáthoptaice a chur chun cinn.’ Agus tugtar tuairisc ar an mbealach chun an sprioc sin a bhaint amach faoi ‘(6) Treoraíocht agus tacaíocht a neartú’ ina bhforbraítear go méadófar tacaíocht fhioscach agus chánachais agus ina sonraítear cúraimí amhail ‘infheistíocht a dhéanamh go gníomhach i dtaighde agus forbairt agus taispeáint feidhmeanna maidir le príomhtheicneolaíochtaí nuálaíochta comhtháite cáilithe ‘Internet+’. Úsáid cistí speisialta airgeadais atá ann cheana a chomhordú chun tacú le ‘Internet+’ agus ardáin agus taispeáintí feidhmeanna gaolmhara a thógáil.’

(107) In 2015, leag Rialtas na Síne amach thairis sin an plean um infheistíochtaí airgeadais atá beartaithe chun ‘dlús a chur le tógáil bonneagair’ sa ‘Treoraíocht ó Oifig Ghinearálta na Comhairle Stáit maidir le Dlús a chur le Tógáil Líonraí Leathanbhanda Ardluais agus Laghdú Luais Táillí Brostaithe Líonra a Chur Chun Cinn’ (30). Sa doiciméad sin sonraítear go ndéanfaidh Rialtas na Síne, chun an cuspóir sin a bhaint amach ‘dlús a chur le tógáil cathracha líonra uileshnáithín agus líonraí cumarsáide soghluaiste den cheathrú glúin (4G), agus níos mó ná 430 billiún yuan infheistithe i dtógáil líonra in 2015 agus méid nach lú ná 700 billiún yuan infheistithe in 2016-2017’ agus ‘an próiseas cábla snáthoptaice chomh fada leis an mbaile a chur chun cinn, claochlú snáthoptaice 45 000 crios rochtana cábla copair a thabhairt chun críche in 2015, agus níos mó ná 80 milliún teaghlach cábla snáthoptaice nua chomh fada leis an mbaile a thógáil.’

(108) Maidir le cur chuige Rialtas na Síne chun tionscail agus táirgí atáthar a spreagadh a shainmhíniú i gcatalóga chun acmhainní a leithdháileadh dá réir, bunaithe ar a dtábhacht straitéiseach nó pholaitiúil mar atá sannta ag Rialtas na Síne, agus chun na pleananna a chur chun feidhme agus maoirseacht a dhéanamh orthu ag gach leibhéal riaracháin, is féidir é a bhreathnú a thuilleadh trí scrúdú a dhéanamh ar an gCatalóg de Tháirgí agus Seirbhísí Straitéiseacha atá ag Teacht Chun Cinn de chuid an Choimisiúin Náisiúnta um Fhorbairt agus Athchóiriú (NCRC) ó 2016 (31). Arís, tá bunú glúine nua de thionscal TF beartaithe, lena n-áirítear glúin nua de thionscal líonra faisnéise. Chun an cuspóir sin a bhaint amach, áirítear táirgí áirithe sa chatalóg de tháirgí straitéiseacha atá ag teacht chun cinn. Is léir go bhfuil cáblaí snáthoptaice ar cheann de na táirgí ós rud é go bhfuil an tagairt do ‘Trealamh cumarsáide optúil. Lena n-áirítear snáithín’ aonchiallach. Le háireamh shainiúlachtaí teicneolaíocha an trealaimh lena mbaineann, amhail ‘Snáithín G.657 le haghaidh FTTx, snáithín G.655 achair éifeachtaigh mhóir, snáithín G.656, solas ísealchailliúna agus sár-ísealchailliúna a chomhlíonann Snáithín chaighdeáin G.652, […] Trealamh tarchuradóireachta optúil, ráta líne aon chainéil amháin 10Gbit/s, 40Gbit/s, 100Gbit/s, 200Gbit/s, 400Gbit/s’ léirítear ní hamháin go measann Rialtas na Síne gur táirge straitéiseach atá ag teacht chun cinn iad cáblaí snáthoptaice ach léirítear freisin méid na pleanála mionsonraithe ó Rialtas na Síne a leathnaíonn chuig leibhéal táirgí teicneolaíocha áirithe.

(109) Tá an cur chuige céanna-cuspóirí a shainmhíniú i bpleananna agus a chur chun feidhme thairis sin trí mhionsonraí teicniúla a shainmhíniú i gcatalóga-in úsáid i gCatalóg na dTáirgí Ardteicneolaíochta agus Nuatheicneolaíochta (32), ina gcumhdaítear cáblaí snáthoptaice mar tháirge cumarsáide in Uimh. 1020011, lena n-áirítear ‘Córas tarchuradóireachta snáthoptaice SDH le meáin tarchuradóireachta snáithín aonmhóid, cainéal tarchuradóireachta sonraí ardluais, ráta tarchuradóireachta 10Gbit / s agus 40Gbit / s, le haghaidh línte cumarsáide agus croíghréasán meitreo’. In 2003, bhí cáblaí snáthoptaice liostaithe cheana i gCatalóg na dTáirgí Ardteicneolaíochta atáthar a Spreagadh le haghaidh Infheistíocht Eachtrach sa chatagóir Trealamh Cumarsáide agus Táirgí (33) faoi uimhir 42 mar ‘Trealamh cumarsáide snáithín SDH 10Gb/s agus os a chionn’.

(110) Tar éis an nochta deiridh, mhaígh Rialtas na Síne agus Connect Com nár léirigh an Coimisiún go bhfuil na doiciméid éagsúla a luaitear i Roinn 3.1 ina dtacaíocht ná ina spreagadh ‘sonrach’ le haghaidh an tionscail cáblaí snáthoptaice cé go gceanglaítear le hAirteagal 4(2)(a) den bhun-Rialachán go léiríonn an Coimisiún go ndéanann doiciméad de chuid Rialtas na Síne ‘rochtain a theorannú go sainráite’ d’fhiontair áirithe agus gurb é atá i gceist le ceanglas den sórt sin faoi Airteagal 2.1(a) de Chomhaontú SCM léiriú teorannaithe atá ‘sainráite…cinnte agus soiléir’ (34). Thagair Connect Com thairis sin d’Airteagal 4(5) den bhun-Rialachán lena gceanglaítear nach mór údar soiléir a bheith le sainiúlacht ar bhonn fianaise dhearfach agus mhaígh sé nár chomhlíon an Coimisiún an ceanglas sin. D’áitigh Rialtas na Síne thairis sin go mbunaíonn an Coimisiún é féin ar an toimhde mhícheart más fíor go spreagtar bonneagar líonra, spreagtar gach a ndéanann suas an líonra sin. Shonraigh Rialtas na Síne, maidir le doiciméid éagsúla atá luaite ag an gCoimisiún, amhail an 13ú Plean Cúig Bliana, an tionscnamh Made in China 2025, an Plean Forbartha Monaraíochta Cliste (2016-2020), Plean 2009 um Choigeartú agus Athbheochan an tionscail Faisnéise Leictreonaí agus Straitéis Leathanbhanda na Síne 2013, nach mbaineann siad leis an táirge cáblaí snáthoptaice ná leis an tionscal cáblaí snáthoptaice ach le líonraí iartheachtacha nó úsáid leathanbhanda, i.e. bonneagar ginearálta. De réir Rialtas na Síne, ós rud é go gceanglaítear roinnt ionchur agus táirgí chun líonraí a thógáil, ba cheart don Choimisiún a mhíniú go soiléir cé na táirgí agus na seirbhísí go díreach a chuimsítear sa bhonneagar a mheasann sé a spreagtar. Ina theannta sin, mhaígh Rialtas na Síne nach mbaineann ‘rolladh amach’ an líonra ná an leathanbhanda le hearraí ach le forbairt agus seirbhísí bonneagair, ós rud é go mbaineann an rolladh amach sin le feabhsú seirbhísí teileachumarsáide ginearálta.

(111) Níor aontaigh an Coimisiún leis sin. Mar a mhínítear in aithris (80), tá cáblaí snáthoptaice ina phríomhpháirt de bhonneagar líonraí idirlín, agus tá ról ríthábhachtach aige maidir le rolladh amach líonraí snáthoptaice agus an idirlín leathanbhanda. Tagraíonn an bonneagar leathanbhanda do líonraí trealaimh agus teicneolaíochtaí teileachumarsáide imscartha is gá chun rochtain idirlín ardluais agus ardseirbhísí teileachumarsáide eile a sholáthar (35) agus tá cáblaí snáthoptaice ina bpríomhchuid den trealamh tarchuradóireachta. Dá bhrí sin, ceanglaítear le tógáil an bhonneagair leathanbhanda agus líonraí úsáid táirgí is gá chun sonraí a tharchur agus ní hé soláthar seirbhísí atá i gceist leis go príomha faoi mar is cosúil a thugann Rialtas na Síne le tuiscint. Déanta na fírinne, bheadh soláthar seirbhísí mar thoradh ar an mbonneagar sin ach a mbeadh sé tógtha. Dá bhrí sin, má spreagann Rialtas na Síne tógáil an bhonneagair leathanbhanda, spreagann Rialtas na Síne freisin príomhtháirgí atá fíor-riachtanach chun an bonneagar sin a thógáil agus atá mar chuid dhílis de. Tá an Coimisiún den tuairim go ndéanann an creat normatach a thagann ó chur chun feidhme na ndoiciméad éagsúil a luaitear i Roinn 3.1 ‘rochtain a theorannú go sainráite’, ar rochtain ar chóir fhabhrach í, d’fhiontair áirithe i dtionscail atáthar a spreagadh, amhail an tionscal cáblaí snáthoptaice atá mar chuid de na líonraí teicneolaíochta faisnéise agus leathanbhanda. Dá dhroim sin, is é a bhí sna doiciméid éagsúla a luadh i Roinn 3.1 fianaise dhearfach leordhóthanach chun sainiúlacht thacaíocht agus spreagadh an tionscail cáblaí snáthoptaice ó Rialtas na Síne a chinneadh. Dá bhrí sin, diúltaíodh do mhaímh Rialtas na Síne agus Connect Com.

(112) Thairis sin, de réir Rialtas na Síne, is bonneagar ginearálta iad líonraí rochtana idirlín agus bonneagar leathanbhanda. Rinne Rialtas na Síne tagairt don léirmhíniú ar ‘bonneagar ginearálta’ de chuid an Phainéil in ‘CE agus Ballstáit áirithe – Mór-aerárthaí Sibhialta’mar ‘bonneagar nach soláthraítear d’eintiteas aonair ná do ghrúpa teoranta eintiteas amháin ná nach soláthraítear chun tairbhe dó amháin, ach atá ar fáil do na heintitis uile nó do bheagnach na heintitis uile’. D’áitigh Rialtas na Síne thairis sin gur dheimhnigh an Buanchomhlacht Achomhairc in ‘SAM-Bogadhmad IV’ gurb ‘é atá i gceist le heisceacht shainráite ar an bprionsabal ginearálta gurb é a thiocfaidh as soláthar ‘earraí’ de chuid rialtais ranníocaíocht airgeadais nuair a sholáthraítear na hearraí sin i bhfoirm ‘bonneagar ginearálta.’

(113) I ndáil leis sin, thug an Coimisiún le fios go mbaineann an léirmhíniú ar ‘bonneagar ginearálta’, ar thagair Rialtas na Síne dó, leis an sainmhíniú ar sholáthar earraí de chuid rialtais i bhfoirm bonneagar ginearálta. Ní bhaineann an léirmhíniú sin le hanailís sainiúlachta ar chlár fóirdheontais. Thairis sin, ní hé is cuspóir don imscrúdú seo soláthar cábla snáthoptaice ag rialtas, a mhaígh Rialtas na Síne a bheith mar ‘bonneagar ginearálta’, ach seachas sin na fóirdheontais frithchúitimh uile a dheonaítear do tháirgeoirí onnmhairiúcháin cáblaí snáthoptaice, agus déanann siad ar a n-uain na cáblaí snáthoptaice sin a onnmhairiú chuig oibreoirí teileachumarsáide san Aontas. Dá bhrí sin, mheas an Coimisiún go raibh an maíomh gan bhunús agus neamhábhartha chun measúnú a dhéanamh ar spreagadh an tionscail cáblaí snáthoptaice de chuid Rialtas na Síne agus dá bhrí sin dhiúltaigh sé é.

(114) Tar éis an nochta deiridh, mhaígh Connect Com nach seasann an cistiú ginearálta le haghaidh leathnú an líonra snáthoptaice d’fhóirdheontas sonrach le haghaidh cáblaí snáthoptaice agus thagair sé d’aithris (749) thíos ar dá réir nach ionann cáblaí snáthoptaice agus suas le níos mó ná 5 % de mhéid iomlán an líonra snáthoptaice.

(115) I ndáil leis sin, chuir an Coimisiún i dtábhacht gur mar a leanas atá aithris (749): ‘suíodh leis an imscrúdú nach bhfuil sna cáblaí snáthoptaice ach sciar beag de chostas iomlán chur i bhfeidhm na dtionscadal líonra dhigitigh - níos lú ná 5 % i gcás 5G’. Ar an gcéad dul síos, tagraíonn an ráiteas sin don chostas táirgthe seachas don mhéid. Ar an dara dul síos, cé go mb’fhéidir go seasann cáblaí snáthoptaice do sciar beag de rolladh amach iomlán an líonra, ní fhágann sin nach bailí cáblaí snáthoptaice a bheith mar phríomhtháirge fíor-riachtanach chun an líonra sin a imscaradh. Mar a mhínítear in aithrisí (80) agus (111), is páirt dhílis de líonraí leathanbhanda ardluais na glúine deiridh é cáblaí snáthoptaice atá bunaithe ar an teicneolaíocht sin, rud nach mbeadh in ann feidhmiú dá bhrí sin murach sin. Dá réir sin, tá fóirdheontais ar an bpríomhpháirt sin de réir sainmhíniú sonrach agus lárnach maidir le feidhmiú rathúil an líonra snáthoptaice iomláin. Dá bhrí sin, diúltaíodh don mhaíomh.

(116) Thairis sin, sna Forálacha Sealadacha maidir le Cur Chun Cinn Oiriúnú an Struchtúir Thionsclaíoch (‘Cinneadh Uimh. 40 ó 2005 den Chomhairle Stáit’) (‘Cinneadh Uimh. 40’), Caibidil III, tagraítear do ‘An Chatalóg Threorach um Athstruchtúrú Tionsclaíoch’, rud atá comhdhéanta de thrí chineál inneachar, eadhon inneachar tionscadail atáthar a spreagadh, inneachar tionscadal teoranta agus inneachar tionscadal a cuireadh as an áireamh. De réir Airteagal XVII den Chinneadh, más rud é ‘go mbaineann an tionscadal infheistíochta leis an inneachar spreagtha déanfar é a scrúdú agus a fhormheas agus a chur ar thaifid de réir na rialachán náisiúnta ábhartha maidir le hinfheistíocht; soláthróidh na hinstitiúidí airgeadais uile tacaíocht chreidmheasa de réir na bprionsabal creidmheasa; an trealamh féinúsáide a allmhairíodh i méid iomlán na hinfheistíochta, cé is moite de thráchtearraí in Inneachar Tionscadal Infheistithe Intíre na dTráchtearraí Allmhairithe Neamh-dhíolmhaithe (arna leasú in 2000) agus a d’eisigh an tAire Airgeadais, is féidir é a dhíolmhú ó dhleacht ar allmhairí agus cáin bhreisluacha nasctha le hallmhairí, mura rud é gurb ann do rialacháin nua maidir le hinneachar na dtionscadal infheistíochta neamh-dhíolmhaithe. Déanfar rogha na mbeartas eile maidir leis na tionscadail thionsclaíocha atáthar a spreagadh a chur chun feidhme de réir Rialacháin náisiúnta ábhartha’.

(117) Dá dhroim sin, le Cinneadh Uimh. 40 a léitear in éineacht leis an gCatalóg Threorach um Athstruchtúrú Tionsclaíoch déantar foráil maidir le cóireáil shonrach ar thionscadail áirithe laistigh de thionscail áirithe atáthar a spreagadh.

(118) An Chatalóg Threorach um Athstruchtúrú Tionsclaíoch (Leagan 2011)(Leasú 2013) (36) agus an Chatalóg Threorach um Athstruchtúrú Tionsclaíoch (Leagan 2019) (37) arna bhformheas le Foraithne an Choimisiún Náisiúnta um Fhorbairt agus um Athchóiriú de chuid Dhaon-Phoblacht na Síne Uimh. 29 an 27 Lúnasa 2019, a tháinig i bhfeidhm an 1 Eanáir 2020 agus a liostaítear faoi ‘Catagóir I Spreagadh’: “XXVIII. Tionscal Faisnéise […] 13. Monarú trealaimh de chórais tarchuradóireachta snáthoptaice ilphléacsaithe roinnte tonnfhad (WDM) ag a bhfuil luas 32 thonn nó níos mó; 14. Monarú trealaimh de chórais cumarsáide snáthoptaice sraitheanna sioncronaithe dhigitigh ag a bhfuil luas 10GB/S nó níos mó; […] 28. Monarú réamhfhoirmithe snáithín agus snáthoptaice aonmhóid (neamhspréite) nua’

(119) Dá bhrí sin, áirítear sa Chatalóg Threorach um Athstruchtúrú Tionsclaíoch faoi ‘tionscal faisnéise’ tionscadail shonracha a bhaineann leis an tionscal cáblaí snáthoptaice mar atá spreagtha.

(120) Mhaígh Rialtas na Síne nach bhfuil Cinneadh Uimh. 40 sainordaitheach ná ceangailteach ó thaobh dlí de, ach nach bhfuil ann ach treoirdhoiciméad. Ina theannta sin, de réir Rialtas na Síne, Airteagal V de Chinneadh Uimh. 40, lena dtagraítear do ‘neartú a dhéanamh ar thógáil bonneagair faisnéise lena n-áirítear cumarsáid leathanbhanda’, is léir nach mbaineann sé ach le feabhas a chur ar bhonneagar ach nach luaitear cáblaí snáthoptaice ann. Dá réir sin, d’áitigh Rialtas na Síne nach bhféadfaí tacaíocht ná spreagadh a sholáthar don tionscal cáblaí snáthoptaice leis an doiciméad sin.

(121) Ar an gcéad dul síos, níor aontaigh an Coimisiún nach bhfuil aon éifeacht shainordaitheach le Cinneadh Uimh. 40. Go deimhin, le Cinneadh Uimh. 40 leagtar síos na rialacháin shealadacha lena gcuirtear an t-athstruchtúrú tionsclaíoch chun cinn agus tagraítear do ‘An Chatalóg Threorach um Athstruchtúrú Tionsclaíoch’ leis, lena sainmhínítear trí chineál inneachar: inneachar tionscadal atáthar a spreagadh, inneachar tionscadal teoranta agus inneachar tionscadal a chuirtear as an áireamh. Le hAirteagal XVII de Chinneadh Uimh. 40 bunaítear cóireáil tionscadail infheistíochta a bhaineann leis an inneachar atáthar a spreagadh ar bhealach sainordaitheach, e.g. déanfaidh ‘na hinstitiúidí airgeadais uile tacaíocht chreidmheasa a sholáthar de réir na bprionsabal creidmheasa’ agus déanfar ‘an rogha beartas eile maidir leis na tionscadail thionsclaíocha atáthar a spreagadh a chur chun feidhme de réir Rialacháin náisiúnta ábhartha’. Thairis sin, le hAirteagal XXI leagtar amach go ‘ndéanfar na beartais fhabhracha ábhartha a chuirtear chun feidhme de réir Inneachar Tionscal, Táirgí agus Teicneolaíochtaí atáthar a Spreagadh Faoi Láthair go hÁirithe sa Stát (arna leasú in 2000) a choigeartú chun bheith curtha chun feidhme de réir an inneachair spreagtha den Chatalóg Threorach um Athstruchtúrú Tionsclaíoch’. Dá bhrí sin, tá éifeacht shainordaitheach le Cinneadh Uimh. 40 i ndáil leis sin.

(122) Ar an dara dul síos, le hAirteagal V de Chinneadh Uimh. 40, a bhaineann le Caibidil II ‘Treoshuíomh agus Tosaíochtaí an Athstruchtúraithe Thionsclaíoch’, leagtar amach mar thosaíocht neartú a dhéanamh ar an méid seo: ‘tógáil bonneagair faisnéise lena n-áirítear cumarsáid leathanbhanda’ agus mar a léirítear in aithris (80) agus mar a mhínítear thairis sin in aithris (111), is príomhpháirt fhíor-riachtanach den bhonneagar sin cáblaí snáthoptaice. De réir chonclúid an Choimisiúin in aithris (111), má spreagann Rialtas na Síne tógáil an bhonneagair leathanbhanda, meastar freisin go spreagann Rialtas na Síne príomhtháirgí atá fíor-riachtanach chun an bonneagar sin a thógáil agus atá mar chuid dhílis de. Thairis sin, in Airteagal XIV de Chinneadh Uimh. 40, a bhaineann le Caibidil III ‘An Chatalóg Threorach den Athstruchtúrú Tionsclaíoch’, sonraítear an méid seo a leanas: ‘áirítear go príomha san inneachar spreagtha na teicneolaíochtaí, an trealamh agus na táirgí príomha a fhéadfaidh an fhorbairt shóisialta agus eacnamaíoch a chur chun cinn, ar rudaí iad atá tairbhiúil chun na hacmhainní a shábháil, an comhshaol a chosaint agus an struchtúr tionsclaíoch a bharrfheabhsú agus a uasghrádú agus ar gá spreagadh agus tacaíocht a thabhairt dóibh le beartais agus bearta ábhartha’. Mar atá léirithe cheana in aithris (118), déantar tionscal faisnéise agus go háirithe príomhábhair ionchuir chun cáblaí snáthoptaice a tháirgeadh amhail réamhfhoirmithe snáthoptaice agus snáithín aonmhóid chomh maith le táirgí réamhtheachtacha amhail córais tarchuradóireachta snáthoptaice agus córais cumarsáide snáthoptaice, liostaítear iad mar inneachar atáthar a spreagadh. Thairis sin, is príomhthrealamh iad cáblaí snáthoptaice chun ‘bonneagar faisnéise lena n-áirítear cumarsáid leathanbhanda’ a imscaradh, rud a spreagann Rialtas na Síne. Dá bhrí sin, léiríonn léamh comhcheangailte na bhforálacha thuas gur táirge atáthar a spreagadh iad cáblaí snáthoptaice, ar thaobh amháin toisc gur príomhpháirt fhíor-riachtanach é de bhonneagar atáthar a spreagadh agus ar an taobh eile, toisc go spreagann Rialtas na Síne a chroíábhair ionchuir freisin, lena gcinntear breisluach cáblaí snáthoptaice. Dá bhrí sin, diúltaíodh don mhaíomh.

(123) Ní hamháin go ndírítear le pleananna agus straitéisí ar an leibhéal náisiúnta ar thacú leis an tionscal cáblaí snáthoptaice. Ar an leibhéal cúigeach bunaíodh Criosanna Náisiúnta Forbartha Tionsclaíche Ardteicneolaíochta mar a ghairtear díobh. Ceann acu is ea Crios Forbartha Tionsclaíche Nuatheicneolaíochta an Locha Thoir. Tá na criosanna beartaithe, mar a leagtar amach i Roinn I.2 den 13ú Plean Cúig Bliana maidir le Criosanna Náisiúnta Forbartha Tionsclaíche Ardteicneolaíochta, chun ardán réigiúnach a sholáthar chun straitéisí náisiúnta doimhne a chur chun feidhme amhail ‘Internet +’ agus ‘Made in China 2025’ (38). Cuideachtaí agus fiontair atá lonnaithe i gceann de na criosanna sin agus a cháilíonn mar eintiteas a dhéanann gnó a thagann faoi raon feidhme na straitéisí faoi seach, faigheann siad córacha tairbhiúla. Mar is léir ón doiciméad maidir le ‘Beartais fhabhracha an Chreasa Náisiúnta Forbartha Tionsclaíche Ardteicneolaíochta’ (39), dámhtar díolúine ghinearálta le haghaidh cáin ioncaim laistigh de 2 bhliain ón dáta bunaíochta agus freisin ina dhiaidh sin leantar de chóracha fabhracha trí ráta cánach ioncaim corparáide laghdaithe, díolúine ó tharaifí onnmhairiúcháin agus sochair chánach eile a dheonú.

(124) Maidir leis na sochair a dheonaítear le haghaidh cuideachtaí a oibríonn i dtionscal ardteicneolaíochta atá lonnaithe sa Chrios Náisiúnta Forbartha Tionsclaíche Ardteicneolaíochta, níl siad teoranta do shochair chánach ach áirítear tacaíocht airgeadais iontu freisin. Mar is léir ón doiciméad atá luaite lena leagtar amach beartais fhabhracha na gCriosanna Náisiúnta Forbartha Tionsclaíche Ardteicneolaíochta, is faoin Stát atá sé ‘méid áirithe iasachtaí tógála caipitil agus scála infheistíochta a shocrú […] gach bliain, agus is féidir leis méid áirithe bannaí fadtéarmacha a eisiúint chun cistí a chruinniú ón tsochaí’ (40). Soláthraítear tuairisc níos beaichte sa doiciméad sin nuair a shonraítear ann gurb ‘é is aidhm le tacaíocht airgeadais rialtas na Síne le haghaidh an chreasa forbartha tionsclaíche ardteicneolaíochta go príomha cistí nuathionscanta áirithe a thabhairt do na criosanna forbartha ar an leibhéal náisiúnta, agus roinnt tionscadail phleanáilte ar an leibhéal náisiúnta a chur chun feidhme i gcás fiontair sna criosanna forbartha. Sa chuid is mó de na criosanna forbartha sa tSín, tacaíonn an rialtas áitiúil go príomha leis an gcrios forbartha trí thalamh a ligean ar cíos ar phraghsanna ísle’.

(125) Thairis sin, sna ‘Beartais fhabhracha le haghaidh na gcriosanna forbartha náisiúnta’ tagraítear don Chatalóg de Phríomhréimsí Ardteicneolaíochta a dTacaíonn an Stát leo ó 2016 lena liostaítear na príomhréimsí ardteicneolaíochta a dtacaítear leo. Luaitear go sonrach sa chatalóg sin faoi ‘I. Faisnéis Leictreonach’, pointe 4. ‘Teicneolaíocht na cumarsáide’‘líonra tarchuradóireachta optúil’ agus ‘teicneolaíocht córais tarchuradóireachta optúil’, lena gcumhdaítear cáblaí snáthoptaice, mar réimsí ardteicneolaíochta a dtacaíonn an Stát leo. Tá ceann de na táirgeoirí onnmhairiúcháin sampláilte de cháblaí snáthoptaice lonnaithe i gCúige Wuhan agus tá an chuid is mó de na cuideachtaí sa ghrúpa lonnaithe i gCrios Forbartha Tionsclaíche Nuatheicneolaíochta an Locha Thoir. Dá bhrí sin, cáilíonn na cuideachtaí sin le haghaidh córacha fabhracha a dheonaítear faoi scéim na gCriosanna Náisiúnta Forbartha Tionsclaíche Ardteicneolaíochta.

(126) Bhí an crios speisialta forbartha tionsclaíche a fhaigheann tacaíocht ó Rialtas na Síne, Crios Forbartha Tionsclaíche Nuatheicneolaíochta an Locha Thoir, mar bhonn táirgthe mór le haghaidh cáblaí snáthoptaice. Mar cheann de na ‘Criosanna Náisiúnta Forbartha Tionsclaíche Ardteicneolaíochta’ agus ‘Crios Náisiúnta Taispeántais Nuálaíochta Dúchasaí’ a d’fhormheas an Chomhairle Stáit, bhí sé ar an gcéad bhonn tionscail optaileictreonaice sa tSín (ar a dtugtar freisin ‘Gleann Optaice na Síne’). Maidir le táirgeoirí cáblaí snáthoptaice atá gníomhach sa chrios, tairbhíonn siad de chineálacha éagsúla dreasachtaí agus tacaíochta stáit.

(127) Maidir le hionchuir a úsáidtear i dtáirgeadh cáblaí snáthoptaice, chinn an Coimisiún go bhfuil araimíd, snáithín sintéiseach a fhaightear go ceimiceach agus ionchur i dtáirgeadh cáblaí snáthoptaice rangaithe ina príomhtháirge ag Rialtas na Síne sa Chatalóg Threorach maidir le príomhtháirgí agus seirbhísí i dtionscail straitéiseacha atá ag teacht chun cinn (41). Leis an gcáilíocht seo, cuireadh fócas bheartais éagsúla Rialtas na Síne ar an amhábhar sin.

(128) Ar bhealach níos leithne, níl snáithíní ceimiceacha faoi réir beartais rialála stáit agus bainistithe margaidh go lárnach amach (mar shampla tríd an bPlean Cur Chun Feidhme) ach freisin faoi dhoiciméid phleanála fholárnacha, amhail Plean Gníomhaíochta Chúige Zhejiang do Chlaochlú agus Uasghrádú Chuimsitheach Tionscal Déantúsaíochta Traidisiúnta – ina bhfuil snáithíní ceimiceacha mar cheann de na deich bpríomhthionscal atá faoi réir beartais bainistithe ar leith (42), nó an 13ú Plean Cúig Bliana um Fhorbairt an Tionscail Cheimiceach i gCúige Jiangsu (2016-2020). I bhforálacha an chinn dheireanaigh maidir le hábhair cheimiceacha nua, dírítear go háirithe ar thacú le forbairt agus tionsclaíocht feidhmeanna iartheachtacha ard-bhreisluacha amhail ‘snáithíní ardfheidhmíochta’, lena gcuimsítear snáithíní a úsáidtear i dtáirgeadh cáblaí snáthoptaice.

(129) Tar éis an nochta deiridh, mhaígh Rialtas na Síne gurb amhlaidh maidir le doiciméid éagsúla a luaigh an Coimisiún amhail ‘An Chatalóg de Cheithre Fhíor-Riachtanas’, ‘An Chatalóg de Tháirgí agus Seirbhísí Straitéiseacha atá ag Teacht Chun Cinn de chuid an Choimisiúin Náisiúnta um Fhorbairt agus Athchóiriú 2016’ agus ‘An Chatalóg Threorach um Athstruchtúrú Tionsclaíoch’ nach amhlaidh a luaitear cáblaí snáthoptaice iontu ach go dtagraítear d’ábhair ionchuir iontu. Shonraigh Rialtas na Síne thairis sin nach ndearna an Coimisiún anailís idirmheánach ná siar chun a léiriú gurb amhlaidh a rinneadh fóirdheontais líomhnaithe a fuair tionscail réamhtheachtacha nó iartheachtacha a chur ar aghaidh chuig an tionscal cáblaí snáthoptaice.

(130) Maidir le tionscail réamhtheachtacha, thug an Coimisiún dá aire go raibh na táirgeoirí onnmhairiúcháin sampláilte comhtháite go hingearach agus dá bhrí sin measadh go raibh na fóirdheontais a fuair a soláthróirí gaolmhara curtha ar aghaidh chuig na táirgeoirí onnmhairiúcháin cáblaí snáthoptaice. Thairis sin, maidir leis na doiciméid a luann Rialtas na Síne mar dhoiciméid lena gcumhdaítear ábhair ionchuir cáblaí snáthoptaice, fiú má ghlactar leis nach gcumhdaítear cáblaí snáthoptaice ar a laghad go hindíreach nó go sainráite leo freisin i gcónaí, quod non, , tá siad ábhartha in aon chás i dteannta na mbeart fabhrach agus na ndoiciméad uile eile de chuid Rialtas na Síne a chumhdaítear sa roinn seo. Leis na doiciméid uile sa roinn seo cumhdaítear líonraí snáthoptaice inar príomhpháirt cáblaí snáthoptaice, nó a phríomhionchuir, rud a léirítear dá réir sin conas a spreagtar an earnáil cáblaí snáthoptaice trí chéile idir táirgeadh réamhtheachtach agus aschur iartheachtach an táirge lena mbaineann. Tá na doiciméid sin ábhartha freisin chun sainiúlacht na gclár fóirdheontais éagsúil a léiriú. Níl gá le hanailís faoi bhealach ach amháin le haghaidh fóirdheontais atá deonaithe go hiarbhír d’amhábhair atá soláthartha ar luach saothair nach leordhóthanach agus a úsáideann na táirgeoirí onnmhairiúcháin chun an táirge lena mbaineann a tháirgeadh, agus ach amháin má tá díoltóir agus ceannaitheoir na n-ábhar ionchuir sin neamhghaolmhar. Mar a mhínítear thíos i Roinn 3.8.2, maidir le hamhábhair atá foinsithe ag soláthróirí neamhghaolmhara ar luach saothair nach leordhóthanach, ní dhearnadh iad a fhrithchúiteamh san imscrúdú seo. Thairis sin, mar a shonraítear thuas san aithris seo, tá na táirgeoirí onnmhairiúcháin comhoibríocha comhtháite go príomha.

(131) I bhfianaise na bpleananna agus na gclár thuasluaite, meastar dá réir sin gur príomhthionscal/tionscal straitéiseach é an tionscal cáblaí snáthoptaice, a bhfuil a fhorbairt saothraithe go gníomhach ag Rialtas na Síne mar chuspóir beartais. Is é sin le rá, is é OFC an táirge a bhfuil an-tábhacht ag baint leis do Rialtas na Síne i dtógáil líonraí agus bonneagair a fhreastalaíonn ar shraitheanna iomlána de réimsí lárnacha nascachta agus beartais dhigitigh arna bhforbairt agus arna maoirsiú ag an Stát. Ar bhonn na ndoiciméad beartais dá dtagraítear sa roinn seo, tháinig an Coimisiún ar an gconclúid go ndéanann Rialtas na Síne idirghabháil sa tionscal cáblaí snáthoptaice chun na beartais ghaolmhara a chur chun feidhme agus cuireann sé isteach ar shaor-imoibriú fórsaí margaidh san earnáil cáblaí snáthoptaice, go háirithe tríd an earnáil a chur chun cinn agus tacú léi ar bhealaí éagsúla.

3.2. Neamh-chomhoibriú agus úsáid fíricí atá ar fáil

(132) Tar éis an nochta deiridh, rinne Rialtas na Síne roinnt barúlacha ginearálta maidir le cinneadh an Choimisiúin forálacha Airteagal 28(1) den bhun-Rialachán a chur i bhfeidhm maidir le hiasachtú fabhrach, árachas creidmheasa onnmhairiúcháin, agus ábhair ionchuir.

(133) Mhaígh Rialtas na Síne go raibh na hiarrataí uile ón gCoimisiún ar fhaisnéis nach bhféadfadh Rialtas na Síne freagraí a sholáthar orthu míréasúnach, ós rud é gur glacadh leis sna hiarrataí sin gurbh ann do chumhachtaí dlí, cumhachtaí nach raibh i seilbh Rialtas na Síne.

(134) Thairis sin, mhaígh Rialtas na Síne nach ndearna an Coimisiún meastóireacht cheart ar na fíorais os a chomhair agus nár sholáthair sé míniú cuí ar an bhfáth a ndearnadh na fíorais a bhí ar fáil go réasúnach a chur in ionad aon fhaisnéis ba ghá agus a bhí ar iarraidh.

(135) Mar a leagtar amach in aithrisí (146), (160) agus (168), bhí an Coimisiún den tuairim nach raibh an chumhacht dlí ag Rialtas na Síne an fhaisnéis iarrtha a fháil, mar scairshealbhóir nó údarás freagrach de na heintitis ar lena n-aghaidh a d’iarr an Coimisiún an fhaisnéis. Is amhlaidh a rinne an Coimisiún a leagan amach ina theachtaireacht chuig Rialtas na Síne, a athluaitear i ranna 3.2.1 go 3.2.3 thíos, an fáth arbh éigean dó a bheith ag brath ar na fíorais a bhí ar fáil. Mheas an Coimisiún go raibh faisnéis a bhí ar fáil go poiblí ina hionadaí réasúnach ar an bhfaisnéis nár sholáthair Rialtas na Síne. Dá bhrí sin, dhiúltaigh an Coimisiún maímh Rialtas na Síne.

3.2.1. Cur i bhfeidhm fhorálacha Airteagal 28(1) den bhun-Rialachán i ndáil le hiasachtú fabhrach

(136) Ar mhaithe le caoithiúlacht riaracháin, d’iarr an Coimisiún ar Rialtas na Síne ceistneoirí sonracha a chur ar aghaidh chuig aon institiúid airgeadais a sholáthair iasachtaí nó creidmheasanna onnmhairiúcháin do na cuideachtaí sampláilte.

(137) Ar dtús, ní bhfuarthas freagra ach amháin ó bhanc EXIM. Níor thug Rialtas na Síne freagra ar iarraidh an Choimisiúin freagraí ceistneora a sholáthar de chuid na n-institiúidí airgeadais uile a sholáthair iasachtaí nó creidmheasanna onnmhairiúcháin do na cuideachtaí sampláilte. Sa litir easnaimh, d’athluaigh an Coimisiún dá bhrí sin a iarraidh maidir leis na hinstitiúidí airgeadais d’fhonn na féidearthachtaí a uasmhéadú chun páirt a thabhairt dóibh san imscrúdú tríd an bhfaisnéis is gá a sholáthar chun go dtiocfaidh an Coimisiún ar thorthaí maidir leis an bhfóirdheonú líomhnaithe a bheith ann agus le méid an fhóirdheonaithe sin.

(138) Tar éis na litreach easnaimh, léirigh Rialtas na Síne go raibh na freagraí ceistneora ó na hinstitiúidí airgeadais a sholáthair iasachtaí neamhábhartha maidir leis an imscrúdú, ós rud é nár deonaíodh aon cheann de na hiasachtaí ná de na creidmheasanna onnmhairiúcháin i gcomhréir le pleananna agus tionscadail an rialtais mar a líomhnaítear sa ghearán agus mar a leagtar amach sa cheistneoir.

(139) Níor chomhaontaigh an Coimisiún leis an tuairim sin. Ar an gcéad dul síos, tá an Coimisiún den tuairim go bhfuil an fhaisnéis a fiafraíodh de na heintitis faoi úinéireacht stáit ar fáil do Rialtas na Síne le haghaidh na n-eintiteas uile i gcás inarb é Rialtas na Síne an príomh-scairshealbhóir nó an mór-scairshealbhóir. Ina theannta sin, tá an t-údarás is gá ag Rialtas na Síne idirghníomhú leis na hinstitiúidí airgeadais fiú nuair nach bhfuil siad faoi úinéireacht stáit, ós rud é go dtagann siad uile faoi dhlínse údarás rialála baincéireachta na Síne.

(140) Ar deireadh, ní bhfuair an Coimisiún ach faisnéis maidir le struchtúr corparáideach, rialachas agus úinéireacht ó bhanc amháin faoi úinéireacht an Stáit ach ní bhfuair ó aon cheann eile de na hinstitiúidí airgeadais a sholáthair iasachtaí do na cuideachtaí sampláilte. Thairis sin, ní bhfuair an Coimisiún aon fhaisnéis infhíoraithe chuideachta-shonrach ó na bainc, seachas Banc EXIM.

(141) Ina theannta sin, cé gur thug Banc EXIM roinnt mínithe ginearálta maidir le feidhmiú a gcóras ceadaithe iasachta agus bainistíochta riosca, níor sholáthair sé faisnéis a bhaineann le measúnú na n-iasachtaí a soláthraíodh do na cuideachtaí sampláilte. D’áitigh sé nach raibh sé in ann na doiciméid sin a nochtadh, mar gur measadh go raibh siad inmheánach agus ina ngnó rúnda.

(142) Dá bhrí sin, d’iarr an Coimisiún ar na grúpaí de tháirgeoirí onnmhairiúcháin sampláilte rochtain a thabhairt ar fhaisnéis chuideachta-shonrach atá ag gach banc, faoi úinéireacht Stáit agus príobháideach, óna bhfaigheann siad iasachtaí. Cé gur thug na cuideachtaí a sampláladh a gcomhaontú chun rochtain a thabhairt ar na sonraí bainc a bhaineann leo, dhiúltaigh an banc a bhí páirt-chomhoibríoch an fhaisnéis mhionsonraithe a éilíodh a sholáthar.

(143) Ó tharla nach bhfuair sé aon fhaisnéis i ndáil le formhór na mbanc a sholáthair iasachtaí do na cuideachtaí a sampláladh, mheas an Coimisiún nach bhfuair sé faisnéis ríthábhachtach ábhartha leis an ngné seo den imscrúdú.

(144) Dá bhrí sin, chuir an Coimisiún in iúl do Rialtas na Síne go mb’fhéidir go mbeadh air dul i muinín fíorais a bhí ar fáil faoi Airteagal 28(1) den bhun-Rialachán a úsáid le linn dó scrúdú a dhéanamh ar a bhfuil fóirdheonú líomhnaithe tugtha trí iasachtú fabhrach ann agus méid an fhóirdheonaithe sin.

(145) Sa fhreagra ar litir an Choimisiúin, chuir Rialtas na Síne in aghaidh chur i bhfeidhm fhorálacha Airteagal 28(1) den bhun-Rialachán. D’áitigh sé nach bhfuil aon oibleagáid ar Rialtas na Síne chun an fhaisnéis a iarradh a chur ar fáil agus nach ionann an fhaisnéis a iarradh agus faisnéis is gá.

(146) Choinnigh an Coimisiún a sheasamh gurb é Rialtas na Síne, mar chomhlacht rialála, an t-údarás chun freagraí a thabhairt ar na ceisteanna sonracha a iarradh ar na hinstitiúidí airgeadais a sholáthair maoiniú do na táirgeoirí onnmhairiúcháin sampláilte. Mar a leagtar amach i litir an Choimisiúin, tá an fhaisnéis a iarrtar ar eintitis faoi úinéireacht Stáit ar fáil do Rialtas na Síne maidir le gach eintiteas a bhfuil Rialtas na Síne ina phríomh-gheallsealbhóir nó ina mhór-gheallsealbhóir agus tá an t-údarás is gá ag Rialtas na Síne idirghníomhú leis na hinstitiúidí airgeadais fiú nuair nach bhfuil siad faoi úinéireacht Stáit, ós rud é go dtagann siad uile faoi dhlínse údarás rialála baincéireachta na Síne.

(147) Ina theannta sin, mheas an Coimisiún go raibh an fhaisnéis a iarradh ríthábhachtach chun measúnú a dhéanamh ar smacht Rialtas na Síne ar iompar na n-institiúidí airgeadais i ndáil lena bheartais iasachtaithe agus